(Ministru kabineta

2013.gada \_\_\_\_\_\_\_\_\_\_

rīkojums Nr.\_\_\_\_)

**LATVIJAS PREČU UN PAKALPOJUMU EKSPORTA VEICINĀŠANAS UN ĀRVALSTU INVESTĪCIJU PIESAISTES PAMATNOSTĀDNES**

**2013. – 2019.GADAM**

**(informatīvā daļa)**

**Lietotie saīsinājumi**

ĀTI Ārvalstu tiešās investīcijas

BRIC Brazīlija, Krievija, Indija un Ķīna

CSP Centrālā statistikas pārvalde

ES Eiropas Savienība

ESF Eiropas Sociālais fonds

EIF Eiropas Investīciju fonds

FICIL Ārvalstu investoru padome Latvijā

IKP Iekšzemes kopprodukts

LB Latvijas Banka

LDDK Latvijas Darba devēju konfederācija

LIAA Latvijas Investīciju un attīstības aģentūra

LR Latvijas Republika

LTRK Latvijas Tirdzniecības un rūpniecības kamera

MVU Mazie un vidējie uzņēmumi

MK Ministru kabinets

NVS Neatkarīgo valstu savienība

SVID analīze Stipro un vājo pušu, iespēju un draudu analīze

**Saturs**

[1. Eksporta veicināšanas un ārvalstu investīciju piesaistes politikas mērķis un apakšmērķi 6](#_Toc355961024)

[2. Politikas rezultāti un to rezultatīvie rādītāji 6](#_Toc355961025)

[3. Situācijas raksturojums 6](#_Toc355961026)

[3.1. Eksporta loma tautsaimniecībā un struktūras raksturojums 7](#_Toc355961027)

[3.2. Investīcijas un ārvalstu tiešās investīcijas 12](#_Toc355961028)

[3.3. Latvijas investīciju vides novērtējums 19](#_Toc355961029)

[4. Rīcības virzieni un uzdevumi politikas mērķu un rezultātu sasniegšanai, problēmu risināšanai 21](#_Toc355961030)

[4.1. Latvijas konkurētspējas paaugstināšana 21](#_Toc355961031)

[4.2.  Atbalsts ārējo tirgu apgūšanai 24](#_Toc355961032)

[4.2.1. Eksporta atbalsta pakalpojumi 28](#_Toc355961033)

[4.2.2. Eksporta nozares 29](#_Toc355961034)

[4.2.3. Eksporta mērķa valstis 29](#_Toc355961035)

[4.2.4. Eksporta atbalsta pakalpojumu sniegšanas process un galvenās aktivitātes 30](#_Toc355961036)

[4.3. ĀTI veicināšana 34](#_Toc355961037)

[4.3.1. ĀTI piesaistes process 34](#_Toc355961038)

[4.3.2. Mērķa nozares ĀTI piesaistei 36](#_Toc355961039)

[4.3.3. ĀTI piesaistes mērķa valstis 37](#_Toc355961040)

[4.3.4. Investīciju piedāvājums 38](#_Toc355961041)

[4.3.5. ĀTI piesaistes institucionālais ietvars un resursi 39](#_Toc355961042)

[4.3.6. Pašvaldības loma investīciju piesaistē 42](#_Toc355961043)

[4.3.7. Mārketinga aktivitātes 44](#_Toc355961044)

[4.3.8. ĀTI piesaistes process 2013.-2015.gadam 46](#_Toc355961045)

[4.3.9. Investīciju projektu pēcapkalpošana 47](#_Toc355961046)

[4.3.10. Reaģēšana uz signāliem par ĀTI piesaistes iespējām 47](#_Toc355961047)

[4.3.11. Investīciju stimulu nodrošināšana 48](#_Toc355961048)

[4.4. Valsts augstāko amatpersonu vizītes 49](#_Toc355961049)

[5. Politikas plānošanas dokumenta ietekme uz valsts un pašvaldību budžetiem 50](#_Toc355961050)

[6. Pārskatu sniegšanas un novērtēšanas kārtība 51](#_Toc355961051)

[7. Sasaiste ar citos politikas plānošanas dokumentos noteiktajām prioritātēm 51](#_Toc355961052)

**Ievads**

Latvijā notiek pāreja uz ilgtspējīgu ekonomikas modeli, kas balstās uz eksporta pieaugumu un uz ārējo pieprasījumu orientētu nozaru izaugsmi. Ilgtermiņā eksporta pieaugumu varēs nodrošināt tikai Latvijas uzņēmumu konkurētspējas paaugstināšana un eksporta tirgus daļas palielināšana ne tikai nozīmīgākajās tirdzniecības partnervalstīs, bet arī iekarojot jaunus, īpaši – strauji augošos tirgus. Tā kā eksports šobrīd ir noteicošais Latvijas ekonomikas attīstības dzinējspēks, ļoti svarīgi ir sekmēt Latvijas uzņēmumu konkurētspēju eksportējošās nozarēs, paaugstinot produktivitāti un inovācijas kapacitāti, tādējādi, nodrošinot nozaru izaugsmi ilgtermiņā, mērķtiecīgi veicot investīcijas. Būtiski ir sekmēt Latvijas eksporta attīstību un komplicētību, orientējoties uz ražošanu ar augstāku pievienoto vērtību, kā arī uz ražošanu un eksportu orientētu ārvalstu tiešo investīciju piesaisti.

Nepieciešams īstenot investīciju piesaistes politiku, kas pastiprinātu ĀTI pozitīvo ietekmi uz Latvijas ekonomikas attīstību un mazinātu ar ārvalstu kapitāla piesaisti saistītos riskus, radītu aktuālu, pamatotu un praktiski pielietojamu sistēmu investīciju piesaistei, kas ir nepieciešama Latvijas tautsaimniecības ilgtermiņa attīstības īstenošanai. ĀTI bieži vien nes sev līdzi zināšanas ražošanas un menedžmenta prasmju jomās, jaunu darba vietu izveidi, rada iespēju izmantot jaunas tehnoloģijas un priekšnosacījumus tehnoloģiju pārnesei (*technology transfer, spillover*), veicina valsts integrēšanos starptautiskajā tirdzniecībā un uzņēmumu iesaistīšanos ražošanas noietu ķēdēs, notiek ražošanas diversifikācija, tiek celta uzņēmumu darba efektivitāte, kā rezultātā tiek attīstīta ne tikai konkrētā uzņēmējdarbība, bet arī iekšējā valsts uzņēmējdarbības vide kļūst aizvien konkurētspējīgāka.

ĀTI piesaistes politika ir vērsta uz Latvijas kā investīcijām pievilcīgas vides konkurētspējas celšanu, ņemot vērā investoriem svarīgākos aspektus[[1]](#footnote-1): valstu makroekonomiskos rādītājus, uzņēmējdarbības vidi – birokrātisko procedūru vienkāršību un stabilu nodokļu politiku, atbilstošas kvalifikācijas darbaspēka pieejamību, tirgus potenciālu, nepieciešamās infrastruktūras pieejamību, piedāvātos atbalsta instrumentus un stimulus. Būtiski ir piesaistīt ārvalstu investīcijas nozarēs, kas nodrošina tautsaimniecības struktūras maiņu par labu uz ārējo pieprasījumu orientētām[[2]](#footnote-2) nozarēm, īpaši nozarēs, kas tiek definētas kā vidēji augstas un augstas tehnoloģiju nozares[[3]](#footnote-3). Latvijas preču un pakalpojumu eksporta veicināšanas un ārvalstu investīciju piesaistes pamatnostādnēs 2013.-2019.gadam (turpmāk – pamatnostādnes) identificētas Latvijai perspektīvās nozares ĀTI piesaistei, un mērķa valstis, no kurām ir vislielākā iespēja piesaistīt ĀTI.

Uz ārējo pieprasījumu orientētu nozaru ilgtermiņa attīstībā izšķiroša nozīme būs arī uzņēmēju spējai efektīvi izmantot globalizācijas piedāvātās iespējas, kā arī pielāgoties mainīgās ārējās vides apstākļiem.

Pamatnostādņu uzdevums ir veidot vienotu, dinamisku, uz ciešu sadarbību balstītu eksporta veicināšanas un investīciju piesaistes procesu, kurā ar noteiktu atbildību un kompetenci darbojas visas iesaistītās puses – valsts institūcijas, privātais sektors, pašvaldības un zinātniskās institūcijas.

Pamatnostādnēs iekļauto rīcības virzienu īstenošana nodrošinās Latvijas kā investīcijām labvēlīgas vides veidošanu un veicinās tās atpazīstamību starptautiskā līmenī.

Pamatnostādnes izstrādātas, ņemot vērā jau apstiprinātos Latvijas tautsaimniecības attīstības plānošanas dokumentus: *Latvijas Nacionālais attīstības plānu 2014.-2020.gadam, Latvijas nacionālo reformu programmu „ES-2020” stratēģijas īstenošanai*, *Latvijas Stratēģiskās attīstības plānu 2010.-2013.gadam*, *Informatīvo ziņojumu par ekonomikas atveseļošanas politikas virzieniem vidēja termiņa periodā* (apstiprināts Ministru kabinetā 10.11.2009.), *Zinātnes un tehnoloģijas attīstības pamatnostādnes 2009.-2013.gadam* un starptautisko organizāciju identificētos ĀTI piesaistes politikas, īstenošanas aspektus un veikto pētījumu „Investīciju piesaistes sistēmas neatkarīgs novērtējums” un *Latvijas konkurētspējas novērtējumu 2011[[4]](#footnote-4)*. Pamatnostādnēs ir ņemts vērā Nacionālā attīstības plāna vadmotīvs „ekonomikas izrāviens” un rīcības virzieni, kā arī Nacionālās industriālās politikas vadlīnijas. Pamatnostādņu sekmīga īstenošana ir tieši saistīta ar Nacionālās industriālās politikas īstenošanu.

# **1. Eksporta veicināšanas un ārvalstu investīciju piesaistes politikas mērķis un apakšmērķi**

#### Pamatnostādnes ir vidēja termiņa politikas plānošanas dokuments, kas aptver visas tautsaimniecības nozares un nosaka eksporta un ārvalstu tiešo investīciju piesaistes veicināšanas politikas galvenos mērķus, principus un rīcības virzienus turpmākajiem septiņiem gadiem.

**Vispārīgais mērķis**: Mainīt Latvijas tautsaimniecības struktūru, veidojot uz ārējo pieprasījumu orientētu un inovācijas virzītu ekonomiku.

**Mērķis:** Uzlabot Latvijas tautsaimniecības konkurētspēju atvērtos produktu (*preču un pakalpojumu*) tirgos.

**Apakšmērķi:**

1. Sekmēt augsto un vidēji augsto tehnoloģiju nozaru īpatsvara pieaugumu Latvijas eksportā.
2. ĀTI piesaistīšana uz ārējo pieprasījumu orientētām nozarēm.

# **2. Politikas rezultāti un to rezultatīvie rādītāji**[[5]](#footnote-5)

Lai novērtētu eksporta veicināšanas un ĀTI piesaistes politikas īstenošanu, tiek noteikti šādi rezultatīvie rādītāji un sasniedzamie rezultatīvie rādītāji:

* augsto un vidēji augsto tehnoloģiju nozaru īpatsvara pieaugumu Latvijas preču eksportā[[6]](#footnote-6) (2012.gadā – 23,8%, 2015.gadā – 27,5%, 2019.gadā – 31%);
* vidējais eksporta pieauguma temps (salīdzināmajās cenās, %) (2011.gadā – 7,1%, 2013.-2019.gadā ik gadu pieaugums par 4,5%);
* ĀTI uz ārējo pieprasījumu orientētajās nozarēs (% no visām ienākošajām neto ĀTI) (2012.gadā – 17,5%, 2015.gadā – 20,0%; 2019.gadā – 22,0%);
* ĀTI plūsmas Latvijā uz ārējo pieprasījumu orientētajās nozarēs[[7]](#footnote-7) %  pret IKP (trīs gadu vidējais rādītājs) (2010.-2012.gadā – 0,9% un 2013.-2015.gadā – 1,5%, 2016.-2019.gadā – 1,5%).

Pamatnostādņu mērķu un politikas rezultātu sasniegšanai īstenojamie uzdevumi un to darbības rezultāti noteikti rīcības plānā pamatnostādņu īstenošanai (1.pielikums).

# **3. Situācijas raksturojums**

Latvijas ekonomikā ir notikušas nozīmīgas makroekonomiskās korekcijas. Ir beidzis pastāvēt ekonomiskais modelis, kurā, pateicoties ārējā kapitāla pieplūdumam, strauji palielinājās iekšējais pieprasījums, kas bija izaugsmes galvenais virzītājspēks. Kā rāda pieredze, šāds modelis nav bijis ilgtspējīgs, jo noveda ekonomiku pie dziļas krīzes izteikto makroekonomisko disproporciju dēļ (augsta inflācija, liels maksājumu bilances tekošā konta deficīts).

## 3.1. Eksporta loma tautsaimniecībā un struktūras raksturojums

Pašlaik notiek ekonomiskās attīstības paradigmas maiņa – pāreja uz ilgtspējīgu attīstības modeli, kurā galvenais attīstības dzinējspēks ir eksports, spēja konkurēt iekšējos un ārējos produktu tirgos, kā arī būt konkurētspējīgiem kapitāla piesaistē, lai kāpinātu Latvijas ražīgo potenciālu.

Dziļās ekonomiskās krīzes laikā Latvijas IKP samazinājās par ceturto daļu. Ekonomiskā izaugsme atsākās 2009.gada 4.ceturksnī. Šīs izaugsmes galvenais virzītājs bija eksporta pieaugums, kas atsākās 2009.gada sākumā, pie tam eksporta pieauguma tempi bija krietni straujāki nekā kopējā ekonomiskā izaugsme.

1.attēls

**IKP, eksporta un iekšzemes pieprasījuma izmaiņas**

(2005.gada 4.cet. = 100, sezonāli izlīdzināti dati)

Avots: CSP

Straujo eksporta pieaugumu noteica mūsu galvenā ārējās tirdzniecības partnera ES atkopšanās pēc krīzes un Latvijas ražotāju konkurētspējas uzlabojumi saistībā ar korekcijām produktu un darba tirgos krīzes laikā.

2.attēls

**Eksporta pieaugumu noteicošie faktori**

 Latvijas eksporta uz ES valstīm pieauguma sadalījums, izmantojot pastāvīgās tirgus daļas

analīzi, %

eksporta pieaugumu nosaka Latvijas uzņēmumu konkurētspējas palielināšanās

 Avots: EUROSTAT, Ekonomikas ministrijas aprēķini.

Makro līmenī nozīmīgākie **cenu/izmaksu konkurētspēju raksturojošie rādītāji** ir reālā efektīvā valūtas kursa dinamika un vienas vienības darbaspēka izmaksas.

Kopš 2005.gada salīdzinoši augstās inflācijas dēļ, lata reālais efektīvais kurss pieauga attiecībā gan pret attīstīto valstu valūtām, gan pret attīstības valstu valūtām[[8]](#footnote-8), kas mazināja Latvijas ražotāju konkurētspēju. Īpaši strauji lata kurss pieauga 2008.gada otrajā pusē un 2009.gada sākumā, kas, galvenokārt, bija saistīts ar mūsu tirdzniecības partnervalstu nacionālo valūtu devalvāciju. Kopš 2009.gada marta lata reālais efektīvais kurss pakāpeniski samazinājās, ko ietekmēja gan cenu līmeņa un darba algu samazināšanās, gan citu ar ražošanu saistīto izmaksu optimizācija. Kopš 2010.gada lata reālā efektīvā valūtas kursa zemo līmeni nosaka zemais nominālais kurss.

3.attēls

**Latvijas konkurētspēju raksturojošie rādītāji**

|  |  |
| --- | --- |
| Lata efektīvais valūtas kurss\*(2009. gada decembris =100) | Darbaspēka izmaksu izmaiņas Latvijā(2007. gada 4. ceturksnis =100) |
|  |  |
| \* Lata efektīvais valūtas kurss aprēķināts attiecībā pret galvenajām tirdzniecības partnervalstīm, reālais kurss aprēķināts, izmantojot patēriņa cenu indeksu. |  |

Avots: Latvijas Banka, EUROSTAT

Krīzes laikā mazinājās plaisa starp produktivitāti un darbaspēka izmaksām, kā rezultātā Latvijas konkurētspēja ārējos tirgos pakāpeniski uzlabojās. Nozīmīgās korekcijas darba tirgū bija 2009.gadā, kas ietekmēja gan darbaspēka produktivitātes, gan arī darbaspēka izmaksu dinamiku.

Darbaspēka vienības izmaksu un produktivitātes dinamika 2010.gada otrajā pusgadā un 2011.gadā liecina, ka straujās korekcijas periods ir beidzies un uz darbaspēka izmaksu samazināšanos balstītās konkurētspējas uzlabošanas iespējas ir izsmeltas. Tādēļ, lai turpmāk nodrošinātu Latvijas eksporta konkurētspēju, izšķiroša loma būs spējai palielināt produktivitāti, kvalitatīvi uzlabojot arī eksporta struktūru.

Lai mazinātu darbaspēka nodokļu slogu un sekmētu ĀTI, Saeima 2012.gada 24.maijā pieņēma grozījumus likumā „Par Iedzīvotāju ienākuma nodokli”, kas paredz pakāpenisku iedzīvotāju ienākuma nodokļa likmes samazināšanu nākamajiem gadiem:

* par 2013.gada taksācijas periodu – 24%;
* par 2014.gada taksācijas periodu – 22%;
* no 2015.gada 1.janvāra un turpmāk – 20%.

**Latvijas eksporta struktūrā** ievērojamu daļu veido pakalpojumi – caurmērā 1/3 no kopējā eksporta. Tas nozīmē, ka kopējos eksporta ienākumus būtiski ietekmē gan preču, gan pakalpojumu eksporta tirgi.

4.attēls

**Latvijas eksporta struktūra**, milj. latu

Avots: Latvijas Banka

Iepriekšējo gadu tendences liecina, ka preču un pakalpojumu eksporta dinamika kopumā ir līdzīga. Tomēr jāatzīmē, ka krīzes laikā 2008.-2009.gadā pakalpojumu eksports saruka mērenāk, taču arī atveseļošanās norit lēnāk nekā preču eksportam. Tas galvenokārt saistīts ar atšķirīgo partnervalstu struktūru. Lielākais Latvijas tirdzniecības partneris ir ES valstis – apmēram 70% no visām precēm tiek eksportētas uz ES dalībvalstīm. Savukārt pakalpojumu eksportā tikai 50% ir saistīti ar ES dalībvalstīm. Liela ir trešo valstu daļa Latvijas pakalpojumu eksportā un tā lielākoties ir saistīta ar NVS valstu un, galvenokārt, Krievijas preču eksportu uz citām valstīm.

Pēdējā desmitgadē **Latvijas preču eksporta diversifikācija** ir pieaugusi. Herfindāla indekss[[9]](#footnote-9) *(Herfindahl index)* laikposmā no 2000.-2012.gadam ir samazinājies no 15,7 līdz 5,7, liecinot par Latvijas eksporta preču klāsta daudzveidības palielināšanos. Divpadsmit gadu laikā preču eksporta struktūrā ievērojami samazinājies kokmateriālu īpatsvars, kā arī vieglās rūpniecības preču daļa. Savukārt pieaudzis lauksaimniecības un pārtikas preču, kā arī mašīnbūves produkcijas eksporta īpatsvars (skat. arī 2.pielikumu).

5.attēls

**Preču eksporta struktūra sadalījumā pa galvenajām preču eksporta grupām**, %

Avots: CSP

Valsts eksporta struktūras raksturojošais rādītājs *EXPY[[10]](#footnote-10)* liecina, ka laika posmā no 2000.gada līdz 2004.gadam Latvijas eksporta komplicētība samazinājās, savukārt laika posmā no 2006.-2009.gadam eksporta komplicētības līmenis ir ievērojami palielinājies – no 0,93 uz 1,089 punktiem, kas ir augstākā EXPY indeksa vērtība laika posmā 1995.-2009.gads. Tomēr Latvija ir to valstu grupā (kopā ar Lietuvu un Rumāniju), kuru eksporta komplicētības līmenis aizvien atpaliek no pārējām reģiona valstīm[[11]](#footnote-11). Lai palielinātu Latvijas eksporta struktūras komplicētību, jāattīsta to preču ražošana, kurās ietvertais ienākumu līmenis pārsniedz pašreizējo eksporta preču groza vidējo svērto vērtību[[12]](#footnote-12).

Eksporta struktūras kvalitāti raksturo tāds rādītājs kā augsto un vidēji augsto tehnoloģiju produktu īpatsvars kopējā eksportā.2010.gadā augsto tehnoloģiju īpatsvars kopējā eksportā bija salīdzinoši zems – 10,9%[[13]](#footnote-13) (2009.gadā – 11%). Savukārt vidēji augsto tehnoloģiju produktu īpatsvars kopējā eksportā 2010.gadā veidoja 14,5% (2009.gadā – 12,5%). 2010.gadā lielākie augsto un vidēji augsto tehnoloģiju produktu eksporta tirgi bija Lietuva (attiecīgi, 33,9% un 18,07% no kopējā augsto un vidēji augsto tehnoloģiju produktu eksporta), Igaunija (16,6% un 19,1%), Krievija (12,9% un 16,4%), Baltkrievija (3,4% un 4 %), Itālija (4,1 % un 3,4%), Ukraina (3,8% un 1%) un ASV (2,9% un 1,8%).

Produktu ar augstāku pievienoto vērtību ražošanai būtisks ir inovāciju, pētniecības un attīstības līmenis. Saskaņā ar *CSP* datiem laika posmā no 2008. līdz 2010.gadam Latvijā vidēji 30% no uzņēmumiem bija inovatīvi (apsekojuma periodā par 2006.-2008.gadu – 24,3%), savukārt, ES valstīs šis rādītājs vidēji veido 52% (2006.-2008.gads; *Eurostat*). 2013.gadā publicētajā „*Innovation Union Scoreboard*” pētījumā par 2012.gadu[[14]](#footnote-14) starp 27 pētījumā iekļautajām valstīm Latvija ierindota 25.vietā. Vērtējot plašu rādītāju loku astoņās inovācijas attīstībai būtiskās jomās – cilvēkresursi, pētniecības vides atvērtība, ekselence un pievilcība, finansējums un atbalsts, uzņēmumu investīcijas, uzņēmumu sadarbība un uzņēmējdarbība, intelektuālais īpašums, inovācijas aktivitāte, ekonomiskie efekti, var secināt, ka salīdzinoši labāki rādītāji Latvijai ir cilvēkresursu attīstības jomā, kā arī finansējuma un atbalsta jomā. Latvijas vērtējums uzlabojies arī intelektuālā īpašuma rādītājā, kā arī jomās, kas raksturo inovatīvo uzņēmumu attīstību un uzņēmumu sadarbību. Joprojām zemāki ir pētniecības vides, uzņēmumu investīciju un ekonomisko efektu rādītāji.

Attiecībā uz **pakalpojumu eksporta struktūru** jāatzīmē, ka diversifikācijas pakāpe ir salīdzinoši mazāka nekā precēm un aptuveni pusi no pakalpojumu eksporta veido pārvadājumi, kas savukārt lielā mērā ir saistīti ar ostu pakalpojumiem (skat. arī 2.pielikumu).

Latvijas transporta infrastruktūras pieejamību un loģistikas kvalitāti raksturo  Pasaules Bankas *Logistics Performance Index,* kurā  apkopoti 155 pasaules valstu rādītāji sešos nozīmīgākajos loģistikas aspektos: muitas procedūru efektivitāte, ar tirdzniecību un transportu saistītās infrastruktūras kvalitāte, spēja nodrošināt preču sūtījumus par konkurētspējīgām cenām, loģistikas pakalpojumu sniedzēju kompetence un kvalitāte, spēja uzraudzīt un izsekot sūtījumus, regularitāte ar kādu sūtījumi sasniedz preču saņēmēju paredzētajā laikā (valstīm konkrētie loģistikas aspekti tiek vērtēti punktu skalā no 1 līdz 5, kur 5 ir augstākais vērtējums). 2012.gada *Logistics Performance Index*  Latvija ieņem 76.vietu (2010.gadā – 37.vieta) kopējā valstu reitingu tabulā (Lietuva – 58.vieta, Igaunija – 65.vieta). Viszemākais rādītājs Latvijai (2,52) ir ar tirdzniecību un transportu saistītās infrastruktūras kvalitātes rādītājā, kam seko loģistikas pakalpojumu sniedzēju kompetence un kvalitāte (2,64), muitas procedūru efektivitāte (2,71) un spēja nodrošināt preču sūtījumus par konkurētspējīgām cenām (2,72). Salīdzinoši labāku rezultātu Latvija ir uzrādījusi rādītājā, kas saistīts ar spēju uzraudzīt un izsekot sūtījumus (2,97) un visaugstāko novērtējumu iegūstot rādītājā par regularitāti, ar kādu sūtījumi sasniedz preču saņēmēju paredzētajā laikā (3,08).

## 3.2. Investīcijas un ārvalstu tiešās investīcijas

**Investīcijas Latvijas tautsaimniecībā[[15]](#footnote-15)**

Kaut arī kopumā investīciju apjomi kopš 2008.gada ir bijuši daudz mazāki nekā pirmskrīzes gados, tomēr nozaru griezumā to izmaiņas ir ļoti atšķirīgas. Ekonomiskajai krīzei padziļinoties, 2009.gadā investēšanas aktivitātes turpināja samazināties visās nozarēs. Arī 2010.gadā investēšanas process kopumā ir bijis vājš. Sākot ar 2010.gada beigām investīciju aktivitātes pakāpeniski pieaug. 2011.gadā, salīdzinot ar 2010.gadu investīcijas Latvijas tautsaimniecībā pieauga par 27,9%. Savukārt 2012.gadā investīciju apjomi par 12,3% pārsniedza iepriekšējā gada līmeni un veidoja 23,5% no IKP. Kaut arī investīciju dinamika ir visai strauja, tomēr to apjomi vidēji ceturksnī ir gandrīz uz pusi mazāki nekā 2007.gadā.

Ekonomiskās situācijas stabilizēšanās pozitīvi ietekmēja investēšanas procesu Latvijā un tā atjaunošanās norit samērā strauji. 2012.gadā investīcijas pakalpojumu nozarēs pieauga par 16%, kas ir nedaudz straujāk nekā preču ražošanas nozarēs, ko lielā mērā ietekmēja apjomīgie ieguldījumi tirdzniecībā, transporta un uzglabāšanas nozarē, kā arī operācijās ar nekustāmo īpašumu. Savukārt investīciju dinamika preču ražošanas nozarēs bija mērenākā nekā 2011.gadā (pieauga par 12,3%), bet apstrādes rūpniecībā 2012.gadā tika investēts par 6,8% mazāk nekā gadu iepriekš. Investīciju apjomu pieaugumu lielā mērā kavē kreditēšanas lēnā atjaunošanās. Gandrīz 40% no investīcijām veido ieguldījumi iekārtās un mašīnās.

**ĀTI Latvijā**

Ņemot vērā to, ka investīciju aktivitātes Latvijā krīzes un pēc krīzes laikā bija ļoti zemā līmenī un to, ka iepriekšējos gados samazinājās nacionālo uzkrājumu[[16]](#footnote-16) līmenis, tādejādi kļūstot par investīciju ierobežojošo faktoru, vienlaikus ar tādiem faktoriem kā nepietiekamie uzņēmumu finanšu līdzekļi un zemais banku kreditēšanas līmenis, Latvijai ir jāveicina investīcijas, piesaistot ārvalstu kapitālu tiešo investīciju veidā. Latvijas, līdzīgi kā citu valstu, interese ir piesaistīt ĀTI plūsmas, kuras, salīdzinot ar citām finanšu plūsmām, piemēram, portfeļinvestīcijām, ir noturīgākas, kā arī orientētas uz uzņēmuma darbību ilgtermiņā. ĀTI piesaiste sekmē piesaistītā ārvalstu kapitāla struktūras uzlabošanos un nodrošina maksājumu bilances ilgtspēju.

ĀTI bieži vien nes sev līdzi zināšanas ražošanas un menedžmenta prasmju jomās, jaunu darba vietu izveidi, rada iespēju izmantot jaunas tehnoloģijas un priekšnosacījumus tehnoloģiju pārnesei (*technology transfer, spillover*), veicina valsts integrēšanos starptautiskajā tirdzniecībā un uzņēmumu iesaistīšanos ražošanas noietu ķēdēs, notiek ražošanas diversifikācija, tiek celta uzņēmumu darba efektivitāte, kā rezultātā tiek attīstīta ne tikai konkrētā uzņēmējdarbība, bet arī iekšējā valsts uzņēmējdarbības vide kļūst aizvien konkurētspējīgāka. Kopumā vērtējot, ĀTI var būt pozitīvs efekts uz uzņēmumu produktivitātes pieaugumu, kas saistīts ar ārvalstu uzņēmumu līdzdalību.

6.attēls

**Uzkrāto ĀTI Latvijā uz ārējo pieprasījumu orientētās (tirgojamās) nozarēs īpatsvars**

(perioda beigās, milj.latu un % no kopējām ĀTI)

Līdz 2008.gadam novērojami visai strauji ĀTI pieauguma tempi, bet 2009.-2010.gadam ĀTI līmenis saglabājās nemainīgs. Uz ārējo pieprasījumu orientēto nozaru īpatsvars 2004. un 2005.gadā veidoja vidēji 27% no kopējām uzkrātajām ĀTI Latvijas ekonomikā, turpretī no 2006.gada līdz 2011.gadam – tikai 21%. Kopš 2010.gada ienākošās ĀTI plūsmas atsāk pakāpeniski pieaugt. 2011.gadā ĀTI apjoms Latvijas ekonomikā gandrīz 4 reizes pārsniedza iepriekšējā gada ienākošās ĀTI plūsmas un bija 5,2% no IKP līmenī. Savukārt 2012.gadā ienākošo ĀTI apjoms bija par 26% mazāks nekā iepriekšējā gadā. Ienākošo ĀTI apjomu samazinājums galvenokārt ir saistīts ar negatīvām neto investīcijām enerģētikas nozarē un darījumos ar nekustamo īpašumu 2012.gada 2.ceturksnī.

Saskaņā ar Latvijas starptautisko investīciju bilanci 2012.gada beigās uzkrātās ĀTI Latvijas ekonomikā sasniedza 7 038,3 milj. latu (10 014,6 milj. eiro), kas bija par 7% vairāk nekā 2011.gada beigās, t.sk. apstrādes rūpniecībā – par 4,2%. Nozaru struktūrā lielāks uzkrāto ĀTI īpatsvars ir ieguldījumiem darījumos ar nekustamo īpašumu un banku starpniecībā.

**ĀTI Baltijas valstīs**

Latvijas galvenie konkurenti ĀTI piesaistē ir tuvākās ES kaimiņvalstis – Igaunija un Lietuva. Tāpēc, lai raksturotu Latvijas sasniegumus ĀTI piesaistē, ĀTI plūsmu struktūra un dinamika tiek salīdzināta ar Lietuvas un Igaunijas rezultātiem, uztverot Baltijas valstis kā vienotu ĀTI piesaistes reģionu.

7.attēls

**ĀTI ieplūde Baltijas valstīs**

(milj.eiro)

Baltijas reģiona valstu izteikti atšķirīgā ĀTI piesaiste gan pēc apjoma, gan arī pēc nozaru struktūras liecina par īpašiem ĀTI pievilcību noteicošiem faktoriem, kas nav skaidrojami ar ģeogrāfisko un ģeopolitisko stāvokli, un makroekonomisko stabilitāti, bet gan ar tirgus un institucionālām nepilnībām. Nepievēršot uzmanību šīm nepilnībām, pastāv risks, ka atsākoties izaugsmei, ĀTI piesaistes rezultāti valstīm būs līdzīgi.

Kopš iestāšanās ES visās Baltijas valstīs būtiski pieauga ienākošo ĀTI apjoms. Pirmskrīzes periodā (2004.-2007.gads) Baltijas reģionā kā pievilcīgākā valsts ārvalstu investoriem kapitāla izvietošanai bija Igaunija. Tā ir kļuvusi par Baltijas valstu reģiona finanšu centru. Savukārt, Lietuvas stiprākā joma ir apstrādes rūpniecība.

Laika periodā **no 2005. līdz 2007.gadam** Baltijas valstīs tiešo investīciju veidā bija ieguldīti 13,1 miljardi eiro, t.sk. bez Baltijas valstu savstarpējām investīcijām – 11,6 miljardi eiro. Igaunija bija piesaistījusi 48,8%, savukārt, Latvija – 27,2% un Lietuva – 27,2% no Baltijas valstu reģionā ienākošām ĀTI. Rēķinot uz vienu iedzīvotāju, Igaunija šajā periodā ik gadu piesaistīja 1420 eiro, Lietuva – 370 eiro, bet Latvija – 522 eiro.

8.attēls

**ĀTI ieplūde Baltijas valstīs**

(struktūra, %)

Baltijas valstīs 85%[[17]](#footnote-17) no ĀTI bija ieguldījumi no ES dalībvalstīm, kur puse no tiem veikta Igaunijā, trešdaļa Lietuvā un tikai 18% Latvijā. Savukārt, darījumos ar pārējām (ne ES dalībvalstīm) lielākā daļa no ienākošām ĀTI ir Latvijā.

Kaut arī visu triju Baltijas valstu ģeopolitiskais stāvoklis Baltijas reģionā bija vienāds, tomēr to sniegums ĀTI piesaistē ir atšķirīgs. Atšķirīgi ir ne tikai piesaistīto investīciju apjomi, bet dažāds ir arī to sadalījums pa tautsaimniecības nozarēm.

Lietuvā uz katru strādājošo apstrādes rūpniecībā vidēji ik gadu tika piesaistītas investīcijas par 1700 eiro. Igaunijā tās bija nedaudz mazākā apjomā – par 1500 eiro. Savukārt, Latvijā tikai par 542 eiro, t.i. gandrīz trīs reizes mazākā apjomā nekā Lietuvā un Igaunijā. Raksturīgi, ka produktivitātes līmenis apstrādes rūpniecībā no trim Baltijas valstīm Lietuvā bija visaugstākais (16,5 tūkst. eiro pievienotās vērtības uz 1 nodarbināto nozarē), pie tam tas bija par 10% augstāks nekā tautsaimniecībā vidējais. Viszemākais produktivitātes līmenis apstrādes rūpniecībā bija Latvijā (10,3 tūkst. eiro) un par ¼ daļu atpaliekot no tautsaimniecības vidējā rādītāja. Igaunijā šis rādītājs bija 14,8 tūkst. eiro un par 1/5 daļu zemāks nekā tautsaimniecībā kopumā. Tas nozīmē, ka apstrādes rūpniecība Lietuvā salīdzinājumā ar citām nozarēm un salīdzinājumā ar kaimiņvalstīm bija konkurētspējīgāka investoru skatījumā, ko apstiprina nozarei piesaistīto ĀTI apjoms.

Globālās finanšu krīzes ietekmē ĀTI plūsmas samazinājās un laika periodā no **2008. līdz 2009.gadam** ienākošo ĀTI ikgadējais apjoms Latvijas ekonomikā bija gandrīz par 60% mazāks nekā pirms krīzes. Līdzīgas tendences bija vērojamas arī Lietuvā un Igaunijā, bet tajās ĀTI plūsmas samazinājums bija mazākos mērogos – Lietuvā par 45% un Igaunijā par 35%.

Krīzes periodā izmainījās ienākošo ĀTI struktūra sadalījumā pa donorvalstīm, samazinoties ES daļai, t.sk. Baltijas kaimiņvalstu daļai un pieaugot trešo valstu investīcijām.

Jāatzīmē, ka ĀTI izvietojuma nozaru struktūra šajā periodā krasi mainījās, īpaši Latvijā un Lietuvā. Latvijā un Lietuvā noturīgākas bija ĀTI plūsmas apstrādes rūpniecībā un nekustamos īpašumos, bet strauji samazinājās finanšu starpniecībā un dažādās komercpakalpojumu nozarēs. Igaunijā krīzes laikā bija vismazākais ĀTI plūsmu samazinājums salīdzinājumā ar pirmskrīzes līmeni, lielā mērā pateicoties salīdzinoši lielām investīciju plūsmām finanšu starpniecībā, kā arī to pieaugumam tirdzniecības pakalpojumu nozarē.

**2010.-2011.gadā** ienākošo ĀTI apjoms atsāka pieaugt. 2011.gadā Latvijas tautsaimniecībā ĀTI veidā bija ieguldīts gandrīz četras reizes vairāk nekā 2010.gadā. Arī Lietuvā piesaistīto ĀTI plūsmas pārsniedza iepriekšējā gada līmeni – par 54%. Savukārt, Igaunijā ienākošās ĀTI veidoja tikai 11% no iepriekšējā gada plūsmām. Tas galvenokārt bija saistīts ar strukturāla rakstura pārmaiņām finanšu sektorā, t.i. nerezidentu ieguldījumu samazinājumu uzņēmumu pašu kapitālā un parādsaistību samazinājumu pret mātes banku.

Igaunija periodā no 2010. līdz 2011.gadam piesaistīja apmēram 31% no visām ĀTI Baltijas valstu reģionā, Lietuva 35%, bet Latvija 34%. Tas nozīmē, ka salīdzinājumā ar pirmskrīzes periodu savas pozīcijas esam nedaudz uzlabojuši.

Ienākošo ĀTI apjoms **2012.gadā** Baltijas valstīs kopumā bija 2 562,7 milj. eiro, t.i., par 12,8% lielākā apjomā nekā iepriekšējā gadā. Latvija piesaistīja apmēram 30% no visām ĀTI Baltijas valstu reģionā. Lietuva bija piesaistījusi 25% no ienākošām ĀTI Baltijas valstīs 2012.gadā un tās bija par 37,5% mazākā apjomā nekā pirms gada. Savukārt Igaunijā ĀTI plūsmas pieauga gandrīz piecas reizes, ko galvenokārt noteica apjomīgie ieguldījumi banku sektorā.

9.attēls

**Ienākošo ĀTI struktūra sadalījumā pa
tautsaimniecības nozarēm 2010.-2012.gadā**

(procentos)

|  |
| --- |
| **Latvija** |
| **Lietuva** | **Igaunija** |
|  |  |

Gada vidējās ienākušās ĀTI plūsmas Baltijas valstī periodā no 2010.gada līdz 2012.gadam ir gandrīz uz pusi mazākā apjomā, nekā pirmskrīzes periodos. Pārsvarā to noteica būtisks ĀTI samazinājums finanšu sektorā. Jāatzīmē, ka ikgadējās ĀTI plūsmas Lietuvas finanšu sektorā pēdējos trijos gados ir līdzvērtīgas pirmskrīzes apjomam, kamēr Latvijā tās veido tikai 30% no ienākušām ĀTI finanšu sektorā pirmskrīzes gados.

Gandrīz uz pusi mazāk, nekā pirmskrīzes gados tiek piesaistīs ĀTI Latvijas un Lietuvas tirdzniecības nozarē, kamēr Igaunijā vidēji gadā ienākošo ĀTI apjoms šajā nozarē ir sasniedzis pirmskrīzes līmeni.

Iepriekšminētās tendences lielā mērā noteica izmaiņas ienākošo ĀTI struktūrā. Pirmskrīzes periodā Baltijas valstīs ĀTI plūsmas koncentrējās finanšu sektorā (2005.-2007.gadā gandrīz puse no visām Baltijas valstīs ienākošām ĀTI), it īpaši Igaunijā un Latvijā. Lietuvā šajā periodā ĀTI sadalījums pa nozarēm bija vienmērīgāks un visapjomīgāk tās tika piesaistītas apstrādes rūpniecībā.

Kopš 2010.gada ienākošo ĀTI struktūrā Latvijā un Igaunijā ir kļuvusi vienmērīgāka, bez izteiktas finanšu sektora dominances. Tomēr jāatzīmē, Latvijā ienākušo ĀTI daļa apstrādes rūpniecībā ir gandrīz uz pusi mazāka, nekā Igaunijā.

10.attēls

**Ienākošās ĀTI plūsmas Baltijas valstu apstrādes rūpniecībā**

(procentos)

Latvijā apstrādes rūpniecības daļa piesaistīto ĀTI struktūrā ir palielinājusies no 7,6% pirmskrīzes gados līdz 10,9% pašlaik, Igaunijā no 10,7 līdz 20%, savukārt Lietuvā tā samazinājās no 36,4% līdz 14,4%. Lietuva šajā periodā ir piesaistījusi 31% no visām Baltijas valstīs ienākošām ĀTI apstrādes rūpniecībā, Igaunija 48%, bet Latvija 21%. Savukārt uz katru nodarbināto apstrādes rūpniecībā vidēji gadā Igaunijā bija lielākas investīcijas nekā Lietuvā, atbilstoši 1840 eiro un 807 eiro, bet Latvijā tikai 679 eiro. Kopumā jāsecina, ka salīdzinot ar pārējām Baltijas valstīm Latvijas apstrādes rūpniecība ir mazāk pievilcīga ārvalstu investoriem nekā Lietuva un Igaunija. Daļēji to izskaidro ĀTI ienesīguma (*FDI rate of return*) salīdzinājums[[18]](#footnote-18).

Vislielākais ĀTI ienesīgums apstrādes rūpniecībā ir Igaunijai, kamēr Latvijā un Lietuvā šis rādītājs ir gandrīz 1,5 reizes mazāks. Tomēr jāatzīmē, ka Latvijā ĀTI ienesīguma rādītājs kopš 2010.gada ir lielāks, nekā pirmskrīzes gados. Vēl jo vairāk, ja pirms krīzes periodā ĀTI ienesīgums apstrādes rūpniecībā bija gandrīz uz pusi mazāks, nekā kopumā Latvijas tautsaimniecībā, tad pašlaik tas ir 1,6 reizes lielāks. Tas nozīmē, ka ārvalstu tiešās investīcijas Latvijas apstrādes rūpniecībā ir relatīvi izdevīgākas, nekā citās tautsaimniecības nozarēs valstī.

Salīdzinot valstis pēc uzkrātajām ĀTI uz vienu iedzīvotāju, 2012.gadā Igaunija bija pirmajā vietā – 10 649 eiro, Latvija – otrā vietā ar 4 834 eiro, bet Lietuva – trešā vietā ar 3 934 eiro.

Izšķiroša loma investoru izvēlē, kurā valstī veikt ieguldījumus, ir valsts investīciju vides novērtējumam, it īpaši tas attiecas uz iespējām attīstīt uz ārējo pieprasījumu orientēto nozaru uzņēmumus, t.sk., apstrādes rūpniecības uzņēmumus.

Investīciju projekti Eiropā tuvākajā nākotnē varētu būt apjoma ziņā mazāki, vairāk selektīvi un reģionāli koncentrēti. Vienlaikus tiek prognozēts, ka investīciju projekti būs vērsti uz pieprasījuma apmierināšanu pēc jaunākajām tehnoloģijām, pakalpojumiem, plaša patēriņa precēm, infrastruktūras, kā arī visa veida atjaunojamo resursu izmantošanu un videi draudzīgu tehnoloģiju ieviešanu.

## 3.3. Latvijas investīciju vides novērtējums

Starptautiski atzīti un piemēroti uzņēmējdarbības vides un investīciju pievilcīguma novērtējumi tiek plaši izmantoti, lai raksturotu konkrētas valsts vai reģiona priekšrocības un trūkumus, kas tālāk kalpo investoriem kā informācijas avots lēmumu pieņemšanā attiecībā par valsti, kurā investēt un īstenot savu uzņēmējdarbību. Tāpēc nepieciešams nodrošināt šo novērtējumu regulāru analīzi, nepieciešamo reformu pasākumu ieviešanu, kā arī atbilstošas informācijas sniegšanu vērtējumu gatavotājiem.

Kā vienus no visbiežāk izmantotajiem novērtējumiem var minēt: Pasaules ekonomikas foruma Globālās konkurētspējas indeksu (*World Economic Forum „Global Competitiveness Index”*), Pasaules Bankas novērtējumu *Doing Business*, Ekonomiskās brīvības indeksu (*The Wall Street Journal, The Heritage Foundation „Index of Economic freedom”*) (skatīt arī 3.pielikumu).

***Globālās konkurētspējas indeksa*** [[19]](#footnote-19)*2012-2013* vērtējumā Latvija ierindota 55.vietā (iepriekš ieņēma 64.vietu) no 144 valstīm, vienlaikus pamatprasību (institucionālās vides, sabiedriskās infrastruktūras kvalitāte, makroekonomiskā vide, veselība un pamatizglītība) izpildē Latvija no 66.vietas ir pakāpusies uz 54.vietu. Efektivitāti pastiprinošajos rādītājos (augstākā izglītība, produktu tirgus un darba spēka tirgus efektivitāte, finanšu tirgus attīstība, tehnoloģiju gatavība un tirgus lielums) ir vērojams uzlabojums no 54.vietas uz 48.vietu, tomēr uzņēmējdarbības apmierinātības un inovācijas rādītājā ir vērojams kritums no 64.vietas uz 68.vietu. Latvijas vājākās vietas ir – publisko institūciju vides kvalitāte, sabiedriskās infrastruktūras kvalitāte, uzņēmējdarbības kvalitāte, inovācijas, tehnoloģiju līmenis.

Uzņēmējdarbība Latvijā ***Pasaules Bankas novērtējuma Doing Business[[20]](#footnote-20)*** 2013.gada indeksā ir salīdzinoši labi novērtēta – starp 185 pasaules valstīm ierindojot 25.vietā (2012.gadā – 21.vieta) un starp ES dalībvalstīm – 8.vietā. *Doing Business 2013* Latvija ir iekļauta kā labās prakses piemērs uzņēmējdarbības vides sakārtošanā. Pētījumā ir atzīts, ka valsts pārvaldes mērķtiecīgu uzdevumu rezultātā Latvijā piecpadsmit gadu laikā ir nodrošināts nepārtraukts reformu cikls, pateicoties tam ieguvēji ir Latvijas ekonomika un uzņēmēji. Pasaules Banka norāda, ka pateicoties reformām un valsts pārvaldes korporatīvās pārvaldības principu stiprināšanai, Latvija ir palielinājusi investoru uzticamību un kopējo tirgus stabilitāti.

Uzņēmējdarbības dzīves cikla jomas, kurās tiek veikta pilnveidošana ir uzņēmējdarbības uzsākšana (59.vieta), būvniecības atļauju saņemšana (113.vieta), nodokļu maksāšana (52.vieta), līgumsaistību izpilde (24.vieta) un elektroenerģijai pieslēgumu veikšana (83.vieta).

2013.gadā Latvijas ***Ekonomiskās brīvības indekss***[[21]](#footnote-21) ir 66,5, kas ir nedaudz augstāks par 2012.gada rādītāju – 65,2 un 55.vieta starp 185 pasaules valstīm, un 25.vieta starp 43 Eiropas reģiona valstīm (2012.gadā – 25.vieta), kas ir nedaudz virs pasaules valstu vidējā rādītāja. Kā Latvijas priekšrocību var uzskatīt faktu, ka Latvija indeksā tiek atspoguļota kā valsts, kuru šobrīd raksturo pāreja uz dzīvotspējīgu ekonomiku, būtiski sekmēta tās atvērtība ārējai tirdzniecībai un uzlabota uzņēmējdarbības vide, kas veicina uzņēmējdarbības dinamiskumu un efektivitāti.

Kā Latvijas vājie punkti tiek minēti necaurspīdīgais lēmumu pieņemšanas process, ēnu ekonomika, ievērojama mēroga korupcijas uztveres raksturojošie rādītāji, kas norāda uz salīdzinoši neefektīvo tiesu sistēmu un palielinātām „uzņēmējdarbības veikšanas” izmaksām, tādejādi apdraudot ilgtermiņa konkurētspējas rādītājus.

Investoru viedokli par Latviju veido arī informācija par valsts ***kredītreitingiem***, kas ir universāls rādītājs par valsts kredītrisku kopumā. Tirgus dalībnieki tradicionāli nosaka reitinga iedalījumu investīciju un „neinvestīciju” (spekulatīvajā) līmenī, kas raksturo ieguldījumu veikšanas drošības līmeni.

Latvijai[[22]](#footnote-22) *Standard&Poor’s* novērtējums ilgtermiņa saistībām ārvalstu valūtā ir „BBB”, nākotnes vērtējums – pozitīvs, Moody’s aģentūras veidotajā reitingā Latvija ir novērtēta: „Baa2”, nākotnes vērtējums – pozitīvs, *Fitch* aģentūras kredītreitingā Latvija ir novērtēta ar rādītāju: „BBB”, nākotnes vērtējums – pozitīvs, Japānas reitingu aģentūra „R&I” Latviju ir novērtējusi ar rādītāju: „BBB”, nākotnes vērtējums – stabils.

Kredītreitingi ir svarīgi finanšu investoriem, kā arī to vērtējums ir būtisks uzņēmējiem, jo ietekmē finanšu resursu cenu, par kādu uzņēmējiem ir iespēja piesaistīt kredītiestāžu finansējumu projekta īstenošanai.

Kā viens no būtiskiem informācijas avotiem novērtējuma par Latvijas investīciju vidi veidošanā ir **Latvijā darbojošos ārvalstu investoru novērtējums.**

Attiecībā uz Latvijas kopējo novērtējumu ārvalstu investori Latvijā un to pārstāvošās nevalstiskās organizācijas norāda[[23]](#footnote-23), ka Latvijas priekšrocības ir tās ģeogrāfiskais stāvoklis un labi attīstīta satiksmes joma, jo īpaši aviācijas nozare ar plašu gala mērķu skaitu gan Eiropā, gan Skandināvijā, gan NVS valstīs un kvalificēts, darbaspēks ar labām svešvalodu zināšanām par salīdzinoši zemām izmaksām. Savukārt, investoriem būtiskie uzņēmējdarbības vides nosacījumi un jomas, kurās ir nepieciešami uzlabojumi pamatā ir tās pašas, kas iekļautas starptautiski veiktajos novērtējumos. Īstenoto investīciju projektu pozitīvo aspektu un zaudēto projektu iemeslu analīzi skatīt 4.pielikumā.

Ārvalstu investori, nevalstiskās organizācijas, tai skaitā, Ārvalstu investoru padome Latvijā (turpmāk – FICIL), pozitīvi novērtē Latvijas valdības rīcību vairākās jomās. Investori un to pārstāvji uzsver, ka svarīgākais ir apzināt problēmu un skaidri parādīt tās risinājumu. Investori un to pārstāvji uzsver, ka jāturpina:

* strukturālo reformu ieviešana, nodrošinot ātrus rezultātus;
* aktīva ēnu ekonomikas apkarošanas pasākumu īstenošana;
* tiesu sistēmas efektivitātes nodrošināšana, stingra likumu piemērošana un nodokļu administrēšana;
* korupcijas izskaušana un politiskās vides stabilitātes nodrošināšana;
* mazināt administratīvo slogu uzņēmējdarbības veikšanai;
* publisko iepirkumu atbilstības ES principiem (caurspīdīgums, ne diskriminācija, savstarpējā atzīšana, proporcionalitātes nodrošināšanas) nodrošināšana;
* korporatīvās pārvaldības principu, atbilstoši ārvalstu labajām praksēm, ieviešana valsts kapitālsabiedrībās;
* Latvijas atpazīstamības veicināšana ārvalstīs;
* stingras valdības apņemšanās demonstrēšana investīcijām labvēlīgas biznesa vides nodrošināšanai.

2012.gada martā investīciju vides vērtējumus ir apkopojusi *Swedbank*[[24]](#footnote-24), kura aptaujāja 30 ārvalstu uzņēmējus no Baltijas, Eiropas, Skandināvijas un Ziemeļamerikas (konkrētie ārvalstu investori ir investējuši Latvijā pēc 2004.gada un investīciju apjoms nepārsniedz 1 miljonu latu). Pētījums parāda, ka investoru uzvedību lielā mērā ietekmē riski – ēnu ekonomika, likumdošanas nepilnības, neformālās ietekmes zonas, darba spēka trūkums. Tāpat aptaujātie investori ir norādījuši, ka pilsētu, pašvaldību vadības līmenī trūkst izpratnes, ieinteresētības, kā arī parādās savtīgas intereses vai ietekmīgu privātpersonu interešu aizstāvība. Jāņem vērā, ka ārvalstu uzņēmēju vajadzības atšķiras, jo investori no Baltijas valstīm gaida informācijas pieejamību, taču Centrāleiropas un Skandināvijas investori no valsts sagaida vienkāršas un ērti nokārtojamas birokrātiskās procedūras. Pētījumā ir apkopoti arī investīciju šķēršļi, kādi pēc investoru domām pastāv Latvijā – tiek atzīmēts, ka visbiežāk investori ir saskārušies ar ēnu ekonomiku, kā arī likumdošanas, juridisko un birokrātisko procedūru nesakārtotību, investējot kādā no Latvijas uzņēmumiem.

# **4. Rīcības virzieni un uzdevumi politikas mērķu un rezultātu sasniegšanai, problēmu risināšanai**

Rīcības virzieni eksporta veicināšanas un ārvalstu investīciju piesaistes politikas īstenošanai ir cieši saistīti ar Nacionālo industriālo politiku un tās īstenošanu. Nacionālo industriālās politikas rīcības virzieni ir koncentrēti uz makro un mikrolīmeņa šķēršļu novēršanu, kas kavē un nākotnē var kavēt uz eksportu vērsto nozaru attīstību, t.i., ņemot vērā esošās attīstības tendences, globālos izaicinājumus un nozaru potenciālās iespējas virzībā uz augstākas pievienotās vērtības produktu ražošanu.

## 4.1. Latvijas konkurētspējas paaugstināšana

Kā atzīmēts pētījumā *Latvijas konkurētspējas novērtējumā 2011[[25]](#footnote-25)*, konkurētspējas pamatjoma ir tā, kurā jāveic konkrētas darbības Latvijas konkurētspējas uzlabošanai. Konkrētas darbības attiecībā uz konkurētspējas pamatiem gan tieši, gan netieši uzlabos Latvijas produktivitātes un tādējādi arī labklājības rādītājus.

**Uzņēmējdarbības vide**

Latvijas uzņēmumu ārējā konkurētspēja ir vienlīdz atkarīga no valsts īstenotās iekšējās un ārējās ekonomiskās politikas efektivitātes un saskaņotības, un sekmīgu eksporta attīstību vistiešākajā veidā ietekmē citu struktūrpolitiku īstenošana. Faktori, kas lielā mērā stimulē ekonomisko aktivitāti un Latvijas uzņēmumu konkurētspēju, ir **uzņēmējdarbības vide, tai skaitā, stabila nodokļu politika**, **cilvēkresursu kvalitāte, darba tirgus elastība, kvalitatīva transporta un komunikāciju infrastruktūra, finanšu pieejamība.** Kā būtiskākais valdības instruments uzņēmējdarbības vides pilnveidošanai un **administratīvo šķēršļu mazināšanai** ir ikgadējais *Uzņēmējdarbības vides uzlabošanas pasākumu plāns*, kurā iekļauti pasākumi, kas saistīti ar normatīvo aktu uzlikto prasību atvieglošanu uzņēmējdarbības veikšanai.

Veiktās investoru aptaujas liecina, ka viņu uzvedību un lēmumu pieņemšanu lielā mērā ietekmē Latvijā pastāvošie riski, kas saistīti ar ēnu ekonomiku un neformālās ietekmes zonām. Tādēļ pastiprināti turpināms darbs pie ēnu ekonomikas apkarošanas un godīgas konkurences nodrošināšanas.Savukārt, lai uzņēmējs varētu plānot sava biznesa attīstības iespējas, nepieciešams nodrošināt stabilu, paredzamu un konkurētspējīgu nodokļu politiku (salīdzinot primāri ar Igauniju un Lietuvu) un viegli īstenojamas ar nodokļu nomaksu saistītās veicamās procedūras.

Lai veicinātu eksporta un tranzīta apjomu pieaugumu, veidotu konkurētspējīgu Latvijas kravu pārvadājumu piedāvājumu, ir jāturpina identificēt un risināt ar Latvijas ostu, tranzīta un loģistikas sektora attīstību saistītās problēmas.

Daļa administratīvā sloga prasību tiek noteiktas otrajā valsts pārvaldes līmenī – pašvaldībās, turklāt tās bieži vien tiek noteiktas atšķirīgas un nav vienotas, īstenojot pašvaldības autonomo lēmumu pieņemšanu attiecībā uz saimnieciskās darbības organizēšanu pašvaldībā. Ir jāizglīto gan valsts, gan pašvaldības iestāžu darbinieki un vadītāji par investīciju nozīmi un ietekmi uz tautsaimniecību, vienlaikus strādājot pie tiesību aktos noteikto administratīvo šķēršļu mazināšanas.

Valstī pastāvošā juridiskā nenoteiktība ir jāmazina, nodrošinot uz uzņēmējdarbības veikšanu attiecināmo tiesību aktu grozījumu vai jaunu prasību spēkā stāšanās savlaicīgumu un paredzamību, kā arī vienotu pieeju tiesību aktu interpretēšanā un piemērošanā. Savukārt, izstrādājot jaunus tiesību aktus vai veicot to grozījumus, svarīgi ir uzlabot mazo un vidējo uzņēmumu testa principa integrēšanu anotāciju sistēmā, vienlaikus nodrošinot vispusīgu administratīvā sloga samazināšanu un normatīvā regulējuma prasību samazināšanu uzņēmējiem.

Kā viens no būtiskākajiem Latvijas uzņēmējdarbības vides trūkumiem ir salīdzinoši neefektīvā tiesu sistēma. Lai arī ir veikti būtiski uzlabojumi, paātrinot atsevišķu lietu kategoriju izskatīšanu, joprojām Latvijai tiek norādīts uz ilgstošu lietu izskatīšanu Latvijas tiesās. Tiesvedības procesa nesakārtotība tiek saistīta ar tādām problēmām kā ilgstoši civiltiesiskie procesi, normu neviennozīmīga interpretācija, procesuālās nepilnības, kas ir augsne korupcijas riskam.

**Darbaspēka pieejamība un tautsaimniecības attīstības vajadzībām atbilstošs izglītības piedāvājums**

Viens no svarīgiem faktoriem investīciju piesaistei un uzņēmumu attīstībai ir atbilstoša darba spēka pieejamība. Kopējās pieejamā darbaspēka tendences un prognozes liecina par visai dramatisko situāciju darba tirgū – darbaspēka nepietiekamību jau laika periodā līdz 2020.gadam. Tādēļ ir turpināms aktīvs darbs pie ekonomiski neaktīvo iedzīvotāju, bezdarbnieku un darba meklētāju atgriešanas Latvijas darba tirgū.

Analizējot esošo darba tirgus piedāvājumu atsevišķās profesiju grupās, ir izteikta neatbilstība starp nodarbināto izglītību un profesijai nepieciešamo izglītības jomu un līmeni[[26]](#footnote-26). Nemainoties izglītības sistēmai, šī neatbilstība saglabāsies arī vidējā termiņā.

Tādējādi nepieciešams sekmēt līdzsvarotu darba tirgus pieprasījumu un piedāvājumu, ko nosaka, galvenokārt, piedāvājuma puses pielāgošanās darba tirgus pieprasījumam. Tas nozīmē, ka Latvijai nepieciešama izglītības sistēma, kas vidējā un ilgtermiņā sagatavotu darba tirgus vajadzībām atbilstošu, kvalificētu un profesionālu darbaspēku. Lai nodrošinātu elastīgu reakciju uz pieprasījumu pēc atbilstoša darbaspēka, nepieciešama izglītības kvalitātes nodrošināšana, profesionālās un augstākās izglītības apmācību programmu elastīgums, studējošo skaita palielināšana inženiertehniskajās zinātnēs (informācijas un telekomunikāciju, elektronikas, mašīnbūves, ķīmijas un biotehnoloģiju, zinātņu un tehnoloģiju ietilpīgās nozarēs), attiecīgo augstāko un profesionālo izglītības mācību iestāžu aprīkošana ar mūsdienīgu materiāli tehnisko bāzi, kā arī svešvalodu apguve visu līmeņu mācību iestādēs. Tāpat ir jānodrošina kompetenču teritoriāla konsolidācija, nodrošinot spēcīgus izcilības centrus izglītībā, šādi paaugstinot valsts attīstības potenciālu, kā arī investīciju piesaistes potenciālu.

Kā viens no valsts intervences instrumentiem ir izmantojamas bezdarbnieku apmācības un pārprofilēšanās atbilstoši darba devēju, tai skaitā investoru, pieprasījumam, kas nodrošina iespēju salīdzinoši īsā laikā piemeklēt noteikta kvalifikācijas līmeņa darbaspēku esošā piedāvājuma robežās.

Lai nodrošinātu uzņēmumu produktivitātes līmeņa celšanu un eksporta izaugsmi, uzņēmumiem mērķtiecīgi jāiegulda līdzekļi darbinieku, tostarp augsti kvalificētu darbinieku tālāk apmācībās un uzņēmumu vadītāju profesionalitātes līmeņa celšanā, kuri uzņēmumos ievieš modernas un efektīvas uzņēmumu pārvaldības sistēmas un uz produktivitāti orientētas tehnoloģijas un iekārtas.

**Uzņēmējdarbības infrastruktūras pieejamība**

Fiziskās infrastruktūras tīkli kā autoceļi, dzelzceļš, ostas, lidosta un komunikācijas ir būtiski jaunu investīciju projektu īstenošanai un esošās uzņēmējdarbības paplašināšanai pēc principa „atbilstoša infrastruktūra konkrētā vietā konkrētam projektam”. Šobrīd transporta sistēma Latvijā pamatā nodrošina nepieciešamo pārklājumu, bet **galvenie darbības virzieni ir dzelzceļa, autoceļu, ostu un gaisa transporta infrastruktūras rekonstrukcija un uzlabošana, kā arī starptautiskās kravu loģistikas un ostu informācijas sistēmas izveide, jo t**ransporta sistēmai ir vienlaikus jānodrošina gan labu valsts iekšējo sasniedzamību, kas ir vērsta uz saikņu veidošanu valsts teritorijas iekšienē, gan labu starptautisko sasniedzamību, kas nosaka Latvijas iekļaušanos starptautiskajās transporta plūsmās.

Transporta infrastruktūras uzlabošanas **mērķis ir loģistikas pakalpojumu konkurētspējas paaugstināšana un ES ārējās robežas caurlaides spējas nodrošināšana atbilstoši potenciālai kravas un pasažieru transporta plūsmai.**

Uzņēmējdarbības uzsākšanai un tās veiksmīgai attīstībai liela nozīme ir vietai un tai pieejamai infrastruktūrai. Pašvaldību un uzņēmumu īpašumā esošo industriālo parku un tehnoloģisko parku izveide un attīstība, un biznesa atbalsta infrastruktūra (pievedceļi, komunikācijas, vides infrastruktūra) ir viens no pamataspektiem reģiona konkurētspējai, lai piesaistītu jaunas investīcijas, attīstītu uzņēmējdarbību un veicinātu nodarbinātību. Savukārt biznesa inkubatoru un uzņēmējdarbības atbalsta centru izveide stimulē jaunu uzņēmumu veidošanos.

Valstī kopumā nepieciešams veicināt industriālo teritoriju sakārtošanu un attīstību, veidojot sadarbību valsts un privātā sektora līmenī to sakārtošanai. Svarīgi izveidot industriālo teritoriju datu bāzi, kurā apskatāmi novadu plānošanas dokumenti un informācija par industriālajām teritorijām reģionā, ko var izmantot uzņēmēji, potenciālie investori, valsts iestādes un iedzīvotāji. Savukārt individuālo investīciju projektu atbalstam ir jānodrošina atbalsts nepieciešamiem infrastruktūras pieslēgumiem.

**Finanšu pieejamība**

Globālā finanšu krīze ir negatīvi ietekmējusi finanšu resursu pieejamību un investēšanas procesu Latvijā. Investēšanas procesu vājināšanās galvenie iemesli ir uzņēmumu finansiālā stāvokļa pasliktināšanās krīzes laikā un finansēšanas iespēju sašaurināšanās, zems pieprasījums un nākotnes nenoteiktība.

Kapitāla tirgus Latvijā ir visai ierobežots, ES struktūrfondu atbalsta programmas un tajās pieejamie finanšu līdzekļi uzņēmējdarbības veicināšanai ir ierobežoti gan to pieejamības nosacījumu, gan apjoma ziņā. Savukārt, banku kreditēšanas politika orientēta uz uzņēmumiem ar stabiliem finanšu rādītājiem un pozīciju tirgū. Uzņēmumiem ir sarežģīti iegūt ilgtermiņa finansējumu gadījumos, kad pašu kapitāls (dalībnieku līdzdalība) vai nodrošinājums nav pietiekams kredītresursu piesaistei nepieciešamajā apjomā. Tā rezultātā veidojas izteikts finanšu līdzekļu trūkums darbībai iekšējā tirgū un eksporta veikšanai.

Pieeja apgrozāmajam un investīciju kapitāla finansējumam ir nozīmīgs faktors mazo un vidējo komersantu uzņēmējdarbības aktivitātes un konkurētspējas palielināšanai, uzņēmējdarbības uzsācējiem un inovatīviem, strauji augošiem uzņēmumiem. Līdz ar to nepieciešams sekmēt finansiālu atbalstu komercdarbības attīstībai, nodrošinot finanšu līdzekļus ilgtermiņa ieguldījumiem, pašu kapitāla pietiekamības nodrošināšanai, mikro un mazo un vidējo komersantu pieeju finansējumam komercdarbības uzsākšanai un attīstībai, kā arī Latvijas komersantu konkurētspējas sekmēšanai ārējos tirgos, nodrošinot Latvijas uzņēmējiem tādus finanšu instrumentus kā eksporta garantijas.

Finanšu pieejamības jautājuma risināšanai skatāms arī risinājums, kas saistīts ar strukturālām reformām uzņēmējdarbības finansēšanas jomā, aktīvāk izmantojot ar banku kredītu nesaistītus kapitāla piesaistes modeļus **–** akciju emisijas kapitāla palielināšanai, parāda vērtspapīru emisijas projektu finansēšanai, kas samazinātu nepieciešamību pēc banku kredītiem un veicinātu aktīvi neizmantotās naudas atgriešanos apritē.

## 4.2.  Atbalsts ārējo tirgu apgūšanai

Šobrīd eksporta jautājumi Latvijas uzņēmumiem ir kļuvuši aktuālāki kā jebkad iepriekš, jo visi apzinās, ka, strādājot tikai vietējā tirgū, būs grūti nodrošināt uzņēmuma attīstību un konkurētspēju (*skat. iepriekšējās nodaļas*). Starp Latvijas uzņēmumiem ir pieredzējuši un atpazīstami savas nozares līderi, gan arī jauni un inovatīvi uzņēmumi, kuri jau savas darbības pirmajos gados veiksmīgi iekaro ārvalstu tirgus ar konkurētspējīgiem produktiem, dizainu un tehnoloģijām, tādējādi, sniedzot nozīmīgu pienesumu tautsaimniecības attīstībā. Neskatoties uz to, nereti uzņēmējiem, un īpaši jaunajiem uzņēmumiem, pietrūkst zināšanu un pieredzes eksporta jautājumos, tādēļ tie neuzdrīkstas iziet ārpus Latvijas robežām. Turklāt bieži vien uzņēmumiem nākas saskarties ar būtiskiem citu valstu ieviestiem ārējās tirdzniecības ierobežojumiem. Ņemot vērā to, Latvijas uzņēmumu ārējās konkurētspējas sekmēšanai ir svarīgi nodrošināt maksimāli paredzamus un labvēlīgus tirgus pieejamības nosacījumus ārējos tirgos, pastāvīgi pilnveidojot un paplašinot gan daudzpusējo, gan divpusējo tirdzniecības nosacījumu līgumtiesisko bāzi. Tāpat ir nepieciešams sniegt uzņēmumiem atbalstu Latvijā ražotu preču un pakalpojumu eksportēšanai, nodrošinot konsultācijas uzņēmumiem eksporta uzsākšanai, sagatavojot uzņēmumiem nepieciešamo informāciju par ārvalstu tirgiem un sadarbības partneriem, sniedzot atbalstu kontaktu dibināšanā, kā arī nodrošinot gan politisku atbalstu – valstiskā līmenī, dibinot sadarbību un risinot starpvalstu sadarbības jautājumus valstu vadības līmenī, gan finansiālu atbalstu – līdzfinansējot aktivitātes iziešanai ārvalstu tirgos.

No institucionālā viedokļa šobrīd šādu atbalstu sniedz gan valsts, gan privātais sektors, brīžiem valsts atbalsts pārklājas un savā ziņā dublē privātā sektora sniegtos pakalpojumus, vienlaikus jāņem vērā, ka privātā sektora sniegtie pakalpojumi ir par maksu, tādejādi tie daļai uzņēmumu finansiālo iespēju dēļ ir ar ierobežotu pieejamību. Savukārt valsts augstāko amatpersonu vizītes līdz šim netika saskaņoti un sistemātiski plānotas, balstoties uz uzņēmumu interesēm ārvalstu tirgos, tādejādi panākot efektīvu valsts resursu izlietošanu konkrētu tirgu apgūšanai, vienlaikus nodrošinot politisko atbalstu, kas daudzos, it sevišķi tālajos tirgos, ir būtisks faktors sadarbības uzsākšanai un veicināšanai. Atbalsta pasākumus semināru un tirdzniecības misiju veidā šobrīd nodrošina kā valsts, tā privātais sektors.

Savukārt ekonomiska rakstura informācija pašlaik interneta vietnēs Latvijā ir izvietota sadrumstaloti, kas apgrūtina iespējas Latvijas uzņēmumiem vienkopus atrast informāciju par tos interesējošiem ārvalstu tirgiem, atbalsta pasākumiem un mehānismiem.

**Ekonomikas ministrijas** prioritāte ir uzņēmējdarbības konkurētspējas veicināšana un ārējās ekonomiskās politikas izstrāde, veicinot Latvijas tautsaimniecības konkurētspēju un nodrošinot ekonomisko interešu pārstāvību ES kopējās tirdzniecības politikas ietvaros. Izmantojot savu ilggadējo pieredzi un iesaistot Latvijas Ārējo ekonomisko pārstāvniecību tīklu, **LIAA** piedāvā uzņēmējiem plašu pakalpojumu klāstu uzņēmumu eksportspējas veicināšanai:

1. sniedz informāciju un konsultācijas par ārējās tirdzniecības jautājumiem, eksporta uzsākšanu, specifiskām tirdzniecības prasībām, biznesa partneru meklēšanas iespējām un atlasi, LIAA pieejamām datu bāzēm, nozares izstādēm, nacionālo un ES likumdošanu par dažādiem ar tirdzniecību saistītiem jautājumiem, starptautiskiem tiesību aktiem, kas reglamentē uzņēmējdarbības uzsākšanu, nodokļu politiku, darba tiesībām;
2. sniedz atbalstu biznesa sadarbības partneru meklēšanā ārvalstīs, organizē uzņēmēju vizītes, tirdzniecības misijas, kontaktbiržas ārvalstīs, kuru ietvaros tiek rīkoti biznesa forumi, semināri, uzņēmēju apaļā galda tikšanās, izstāžu apmeklējumi individuālas tikšanās ar potenciālajiem sadarbības partneriem;
3. palīdz uzņēmumiem sagatavoties un piedalīties izstādēs, veicot pirms izstādes tiešo mārketingu, kopā ar uzņēmumiem strādā stendā. Tāpat LIAA organizē Latvijas nacionālos stendus starptautiskajās nozaru izstādēs ārvalstīs;
4. organizē eksporta prasmju seminārus, informatīvus seminārus par ārējiem tirgiem un ārējās tirdzniecības jautājumiem, kā arī seminārus radošo nozaru un dizaina uzņēmumiem.

LIAA un Latvijas Tehnoloģiskais centrs Latvijā nodrošina Eiropas Biznesa atbalsta tīkla Latvijā (Enterprise Europe Network – EEN) funkcijas, kura galvenais mērķis ir veicināt Latvijas mazo un vidējo uzņēmumu konkurētspēju ES vienotajā tirgū. Tīkls piedāvā atbalsta pakalpojumus uzņēmējiem vairāk nekā 50 valstīs, iekļaujot 27 ES valstis, kā arī kandidātvalstis, Eiropas Ekonomiskās zonas valstis un citas trešās valstis. Tīklā ir apvienotas un koordinēti darbojas aptuveni 600 partnerorganizācijas, kurās nodarbināti ap 4000 speciālistu, lai veicinātu ES uzņēmējdarbību. Eiropas Biznesa atbalsta tīkls piedāvā starptautiskās tehnoloģiju pārneses pakalpojumus, palīdz uzņēmumiem identificēt iespējamos finansējuma avotus. Eiropas Biznesa atbalsta tīkls sniedz konsultācijas par ārējo tirdzniecību, informāciju par starptautiskajām nozaru izstādēm, palīdz biznesa partneru meklēšanā izmantojot datu bāzes, atbild uz jautājumiem par nacionālo un ES likumdošanu, kas nosaka kārtību, kādā noteiktas preču grupas laižamas brīvam apgrozījumam Eiropas Kopienas teritorijā, atsevišķu preču grupu eksportu uz/no trešajām valstīm, tirdzniecības ierobežojumiem, tranzīta procedūrām, nodokļu nomaksas kārtību, preču marķēšanu, apkopo informāciju par starptautiskajiem tiesību aktiem, kas reglamentē uzņēmējdarbības uzsākšanu, nodokļu politiku, darba tiesības u.c.

**Ārlietu ministrija** izstrādā vienotu valsts ārpolitiku, kuras viena no prioritātēm ir Latvijas ārējo ekonomisko interešu pārstāvība. Savukārt Latvijas diplomātisko un konsulāro pārstāvniecību galvenās funkcijas ir politekonomisko attiecību uzturēšana valsts līmenī, sadarbība daudzpusējos formātos un politiskais lobijs problēmjautājumu risināšanā, kā arī eksporta atbalsta pasākumu īstenošana sadarbībā ar LIAA, it īpaši valstīs, kurās nav Latvijas Ārējās ekonomiskās pārstāvniecības.

Starp **LTRK** sniegtajiem pakalpojumiem saviem biedriem ir virkne eksporta atbalsta pasākumu, kurus LTRK īsteno gan sadarbībā ar valsts institūcijām, gan patstāvīgi: LTRK organizē tirdzniecības misijas un uzņēmumu līdzdalību izstādēs gan Latvijā, gan ārzemēs, organizē Latvijas uzņēmēju dalību dažādos biznesa forumos; LTRK biznesa datu krātuvē apkopota informācija par ārvalstīm un to uzņēmumu sadarbības piedāvājumiem, pieejamas ārvalstu biznesa iespēju datu bāzes; LTRK piedāvā apgūt uzņēmējdarbībai nepieciešamās zināšanas un prasmes, rīko seminārus par uzņēmējiem aktuālām tēmām, izsniedz preču izcelsmes sertifikātus un noformē dažādus ārējās tirdzniecības dokumentus.

**LDDK** kā sociāli atbildīga darba devēju organizācija strādā Latvijas tautsaimniecības izaugsmei un darba devēju konkurētspējas palielināšanai globālās ekonomikas apstākļos. LDDK pārstāv darba devējus nozaru un reģionālajā, nacionālajā, Eiropas un starptautiskajā līmenī, tajā skaitā organizējot Lietišķo sadarbības padomju darbību ar Krieviju, Ukrainu, Baltkrieviju un Kazahstānu.

10.attēls

**Vienotā eksporta veicināšanas institucionālā sistēma**

Lai nodrošinātu mērķtiecīgu un lietderīgu nepieciešamo eksporta atbalsta pasākumu kopumu Latvijas uzņēmumiem, ļoti būtiski ir nodrošināt efektīvu informācijas apmaiņu un sadarbību starp valsts institūcijām, valsts un privāto sektoru attiecībā uz veiktajām un veicamajām eksporta veicināšanas aktivitātēm.

Regulāra sadarbība starp Ekonomikas ministriju, LIAA, tai skaitā Latvijas Ārējām ekonomiskajām pārstāvniecībām un Ārlietu ministriju, tai skaitā Latvijas diplomātiskajām un konsulārajām pārstāvniecībām tiek īstenota *„****Starpresoru vienošanās par sadarbību*** *starp Latvijas Republikas Ekonomikas ministriju, Latvijas Republikas Ārlietu ministriju un Latvijas Investīciju un attīstības aģentūru, pārstāvot Latvijas ekonomiskās intereses ārvalstīs”* ietvaros.

Lai nodrošinātu saskaņotu valsts institūciju un uzņēmējus pārstāvošo organizāciju iesaisti eksporta veicināšanā un investīciju piesaistē, ir parakstīts ***saprašanās memorands*** *“Par sadarbību Latvijas ekonomisko interešu pārstāvībā ārvalstīs”* starp Ārlietu ministriju, Ekonomikas ministriju, LIAA, LTRK un LDDK, kas paredz sadarbību, lai nodrošinātu koordinētu rīcību Latvijas ārējo ekonomisko interešu īstenošanā, balstoties uz uzņēmēju interesēm Latvijas ārējo ekonomisko attiecību jomā, stiprinātu konstruktīvu dialogu ar uzņēmējiem viņu interešu pārstāvībā ārējās ekonomiskās diplomātijas un darbības jomā, veicinātu Latvijas uzņēmēju informētību par ārējiem tirgiem un iespējām saņemt nepieciešamo atbalstu ārējo tirgu apgūšanā un veicinātu ārvalstu uzņēmēju interesi par Latvijas eksportspējīgām precēm un pakalpojumiem, kā arī investīciju iespējām Latvijā. Minētās sadarbības īstenošanai ir izveidota Ārējās ekonomiskās politikas koordinācijas padome, kurā pārstāvētas Ārlietu, Ekonomikas, Satiksmes un Zemkopības ministrijas, Valsts prezidenta kanceleja, Ministru prezidenta birojs, LIAA, LTRK un LDDK. Ārējās ekonomiskās politikas koordinācijas padomes mērķis ir nodrošināt saskaņotu valsts pārvaldes iestāžu un citu institūciju sadarbību sekmīgas ārējās ekonomiskās politikas veidošanā un īstenošanā Latvijas tautsaimniecības konkurētspējas celšanai.

Lai nodrošinātu savstarpēji saskaņotu un koordinētu eksporta atbalsta pakalpojumu sniegšanu uzņēmējiem, tiek izstrādāts ikgadējais Ekonomikas ministrijas, Ārlietu ministrijas, LTRK, LDDK, Tūrisma attīstības valsts aģentūras un LIAA **ārējo ekonomisko aktivitāšu plāns, kas tiek īstenots s**adarbībā ar ārpakalpojumu[[27]](#footnote-27) sniedzējiem. Savukārt, kā vērtīgus informācijas avotus, atbalsta pakalpojumu sniedzējus vai sadarbības partnerus uzņēmumi, kuri vēlas uzsākt eksportu uz konkrēto valsti, kā arī valsts institūcijas var apzināt un uzrunāt šajā **valstī rezidējošos Latvijas iedzīvotājus, to dibinātās nevalstiskās organizācijas vai uzņēmumus**.

## 4.2.1. Eksporta atbalsta pakalpojumi

Modernas industriālās politikas viens no stūrakmeņiem, pie kuriem ir uzsākts darbs, ir valsts intervences jeb atbalsta plašākajā nozīmē definēšana gan nākamajam struktūrfondu plānošanas periodam, gan turpmākajiem vismaz septiņiem gadiem. Šā uzdevuma ietvaros tiks izmantotas pasaules ekonomistu vidū augsti vērtētas ekonomiskās koncepcijas, lai identificētu pastāvošās tirgus kļūdas, novērstu valsts intervences kļūdas pagātnē un identificētu šķēršļus uzņēmumu attīstībai un pārejai uz tādu produktu ražošanu, kuriem ir augstāka pievienotā vērtība.

Kopumā politikas mērķis ir veicināt ekonomikas strukturālās izmaiņas par labu preču un pakalpojumu ar augstāku pievienoto vērtību ražošanai, t.sk. rūpniecības lomas palielināšanai, rūpniecības un pakalpojumu modernizācijai un eksporta komplicētībai, kuram atgriezeniskā saite ir visu iedzīvotāju labklājības celšanās.

Valsts **eksporta atbalsta pakalpojumi** tiek fokusēti uz mērķa tirgiem, atbilstoši eksporta nozaru vajadzībām un iespējām. Galvenie atbalsta saņēmēji ir Latvijas uzņēmumi, kuri meklē savu preču un pakalpojumu noieta tirgus ārvalstīs. Eksporta atbalsta pakalpojumu sniegšanā nodrošināta sadarbība un koordinācija starp valsts un privāto sektoru. Latvijas eksporta SVID analīze iekļauta 5.pielikumā.

Eksporta atbalsta pakalpojumi ir paredzēti divu apakšmērķu sasniegšanai, vienlaikus izvērtējot un virzot nišas preces ar augtāku pievienoto vērtību, kurām ir vislielākais potenciāls šajos tirgos, vai preces, kuras varam piedāvāt par konkurētspējīgu cenu gala patēriņam vai iekļaušanai piegādes ķēdēs:

* palīdzēt komersantiem nostiprināties jau esošos tirgos, atrast jaunus sadarbības partnerus, ievest Latvijas komersantiem kopumā zināmajos tirgos jaunus komersantus;
* apgūt jaunus, Latvijas komersantiem maz zināmus tirgus.

## 4.2.2. Eksporta nozares

Prioritāri eksporta atbalsta pakalpojumi ir orientēti uz nozarēm, kuras Latvijas tautsaimniecībā veido lielāko ieguldījumu IKP un kurām ir lielākais īpatsvars Latvijas preču un pakalpojumu kopējā eksportā (izvērstu skaidrojumu skat. 6.pielikumā):

* metālapstrāde un mašīnbūve;
* kokrūpniecība;
* pārtikas rūpniecība;
* ķīmiskā rūpniecība un tās saskarnozares;
* vieglā rūpniecība;
* poligrāfija;
* būvniecība, būvmateriālu ražošana;
* elektronika un optisko iekārtu ražošana;
* transports un loģistika;
* informācijas un komunikācijas tehnoloģijas;
* tūrisms.

Vienlaikus, lai nodrošinātu augstāku eksportējamo preču un pakalpojumu pievienoto vērtību, ir jāorientējas ne tieši uz nozaru atbalstu, bet uz produktu/nišu atbalsta pieeju, kas sevī ietver prioritāšu maiņu un lielāku eksporta veicināšanas aktivitāšu atbalstu par labu tiem produktiem, kas ir ar augstāku pievienoto vērtību.

## 4.2.3. Eksporta mērķa valstis

Mērķa valstis, uz kurām fokusēt eksporta atbalsta aktivitātes, regulāri tiek izvērtētas Ārējās ekonomiskās politikas koordinācijas padomē un noteiktas balstoties uz šādiem kritērijiem:

* nozīmīgi Latvijas eksporta tirgi;
* tirgus lielums un izaugsmes potenciāls, ģeogrāfiski tuvi;
* aktīva Latvijas uzņēmēju interese par konkrēto tirgu/ ārvalsts uzņēmēju interese par Latviju;
* tirgus pieprasījuma atbilstība Latvijas piedāvājuma iespējām (tirgus nišas).

Latvijas galvenais un tradicionālais eksporta tirgus ir ES valstis, no kuriem lielākie ir Lietuva un Igaunija, un tikai salīdzinoši nelielu daļu aizņem NVS un citas trešās valstis. Latvijas eksporta īpatsvars uz strauji augošām ekonomikām, piemēram, Ķīnu un Indiju, ir neliels.

Attiecībā uz eksporta mērķa tirgiem ir būtiski saglabāt un attīstīt eksportu uz valstīm, kas vēsturiski ir bijuši Latvijas galvenie eksporta partneri – ES valstis un NVS valstis. Vienlaikusnepieciešams sekmēt jaunu, strauji augošo tirgu (piemēram, *BRIC*) apgūšanu, sākotnēji, nodrošinot uzņēmējiem nepieciešamo informāciju, konsultatīvo atbalstu un sadarbības veicināšanu valsts amatpersonu un uzņēmēju vizīšu ietvaros.

Atbalsta pasākumi jāplāno, atbilstoši uzņēmēju interesei. Privātā sektora atbalsta pasākumi tiek piedāvāti, atbilstoši tirgus pieprasījumam un maksātspējai, dodot uzņēmējiem izvēles iespējas, bet valsts atbalsta pasākumi jāorientē, atbilstoši uzņēmēju intereses kritiskai masai, tie ir stratēģiski nozīmīgi nozarei.

## 4.2.4. Eksporta atbalsta pakalpojumu sniegšanas process un galvenās aktivitātes

Lai uzņēmums sekmīgi uzsāktu un īstenotu eksporta darījumus, tam ir jāiziet vairāki secīgi posmi: jānosaka savs eksporta potenciāls, jāizvēlas mērķa tirgus un jānoformulē uzņēmuma eksporta stratēģija. Daudzi Latvijas uzņēmumi sekmīgi darbojas un ir salīdzinoši konkurētspējīgi iekšējā tirgū, taču, uzsākot eksportu, saskaras ne tikai ar tādiem faktoriem kā konkurence ar ārvalstu vietējiem ražotājiem un citu valstu importu, īstermiņa izmaksu pieaugumu un investīciju nepieciešamību ražošanas jaudu palielināšanai vai produktu pielāgošanai mērķa tirgus prasībām, bet arī informācijas un zināšanu trūkumu par eksporta tirgiem, kā arī atšķirīgu uzņēmējdarbības vidi un tā ietekmē radītajām tirdzniecību kropļojošām barjerām, kultūru un valodas barjeru. Daudziem Latvijas uzņēmumiem nav pietiekamas pieredzes un zināšanu, kā radīt un pārdot savu zīmolu un preci gala patērētājam. Latvijas eksportētāji pārsvarā ir mazie un vidējie uzņēmumi, un īstenot mārketinga aktivitātes ārvalstīs daudziem no tiem ir sarežģīti, īpaši tas attiecas uz jauniem, ģeogrāfiski attāliem eksporta tirgiem. Eksporta tirgos, kuros tradicionāli pastāv augsta konkurence, prioritāras ir mārketinga un pārdošanas spējas, precīzi piegādes termiņi un efektīva loģistika. Lai gan uzņēmumi apzinās eksporta mārketinga pasākumu lietderību un nepieciešamību, nepietiekamais finansējums ir būtisks šķērslis jaunu eksporta tirgu apgūšanai.

Eksporta atbalsta pasākumu kopumu, kas nepieciešams, lai sasniegtu augstāk minētos apakšmērķus, nosaka klients – Latvijas komersants. Valsts finansētu eksporta atbalsta pasākumu kopumu īsteno LIAA. Atbilstoši komersantu vajadzībai tiek izvēlētas valstis, kurās tiek īstenoti eksporta atbalsta pasākumi, izvēlēti eksporta atbalsta pasākumu veidi, noteikta regularitāte, institucionālais ietvars un finansiālie atbalsta instrumenti. Eksporta atbalsta pasākumi tiek īstenoti trīs galvenajos virzienos:

* informatīvais un konsultatīvais atbalsts;
* atbalsts sadarbības partneru atrašanā un sadarbības veicināšanā;
* ārējā ekonomiskā pārstāvība un eksporta mārketings.

Eksporta atbalsta pakalpojumi komersantiem tiek piedāvāti atkarībā no to gatavības eksportēt vai eksportspējas. Bez Ekonomikas ministrijas – LIAA eksporta atbalsta pakalpojumus (papildus informāciju skat. arī 7.pielikumā) bez maksas sniedz arī Zemkopības ministrija, Satiksmes ministrija, Veselības ministrija, Izglītības un zinātnes ministrija, kas izstrādā un īsteno eksporta veicināšanas politiku savā atbildībā esošo nozaru eksportspējas celšanai, izmantojot gan valsts, gan Eiropas Savienības fondu ietvaros pieejamos finanšu resursus. Eksporta atbalsta pasākumus īsteno arī Ārlietu ministrija, izmantojot Latvijas diplomātiskās un konsulārās pārstāvniecības, kā arī uzņēmējus pārstāvošās organizācijas (LTRK, LDDK, nozaru asociācijas, u.c.), konsultāciju uzņēmumi, Latvijas Garantiju aģentūra, sedzot ar eksporta darījumiem saistītos politiskos un komerciālos riskus u.c.

**Komersantiem, kuri vēl tikai domā uzsākt eksportu**, bet nav tam gatavi tiek piedāvāts:

* apmeklēt informatīvos eksporta apmācību seminārus un seminārus par ārējiem tirgiem;
* izmantot LIAA sagatavotos eksportprasmju mācību materiālus;
* izmantot LIAA sagatavoto informāciju par ārējiem tirgiem.

**Eksportspējīgiem komersantiem tiek piedāvāts:**

* Latvijas Ārējo ekonomisko pārstāvniecību pakalpojumi;
* Latvijas diplomātisko un konsulāro pārstāvniecību pakalpojumi;
* dalība tirdzniecības misijās, individuālās biznesa vizītēs ārvalstīs;
* dalība nacionālajos stendos starptautiskajās izstādēs.

Visiem komersantiem, kuri eksportē vai plāno uzsākt eksportu, informatīvais atbalsts tiek sniegts arī caur interneta mājas lapu, kurā regulāri tiek iekļauta aktualizēta, pārskatāmi strukturēta informācija. Šo mājas lapu, kas ir vienota ar Latvijas investīciju piesaistes mājas lapu, pilnveido un regulāri aktualizē LIAA (skatīt arī 4.3.5.sadaļā „Vienotā informācijas sistēma – datu bāze”).

Mājas lapa ir **vienota informācijas sistēma** gan Latvijas uzņēmumiem par ārvalstu tirgiem, gan ārvalstu kompānijām par biznesa vidi Latvijā un investīciju iespējām. Mājas lapā sadaļā „Eksportētājiem” ir strukturēta informācija par ārvalstu tirgiem, tai skaitā informācija par politisko sistēmu, uzņēmējdarbības vidi, ekonomiku, Latvijas sadarbību ar konkrēto valsti. Valstu informācija tiek regulāri papildināta ar tirgus informāciju, pieejamiem pētījumiem, prezentācijām no semināriem par attiecīgo tirgu, galveno izstāžu sarakstu u.c. Mājas lapā elektroniskā veidā ir pieejami prioritāro nozaru bukleti, kas ietver informāciju par eksportspējīgajiem nozares uzņēmumiem. Mājas lapā ir saite uz ārējo tirdzniecības portālu ExIm, kurā tiek izvietota visa informācija par eksporta veicināšanas aktivitātēm, pasākumiem Latvijā un ārvalstīs, un kurā tiek saņemta informācija no dažādām institūcijām un organizācijām Latvijā un ārvalstīs, kā arī visi saņemtie biznesa piedāvājumi. Uzņēmumus var atlasīt gan pēc nozares, gan atslēgas vārdiem profilā, gan apgrozījuma un eksporta apjoma. Savukārt ārvalstu kompānijas mājas lapā var atrast izvērstu informāciju angļu (krievu, japāņu, ķīniešu) valodā par Latvijas biznesa vidi, prioritāro nozaru konkurētspējas priekšrocībām, investīciju iespējām, *„Business Guide”*, īstenotajiem investīciju projektiem, valsts atbalsta programmām investoriem.

**Latvijas Ārējās ekonomiskās pārstāvniecības un diplomātiskās un konsulārās pārstāvniecības ārvalstīs**

Viens no efektīvākajiem instrumentiem eksporta apjomu palielināšanai ir Latvijas Ārējās ekonomiskās pārstāvniecības un Latvijas diplomātiskās un konsulārās pārstāvniecības ārvalstīs. Pašlaik ārvalstīs darbojas 44 Latvijas diplomātiskās un konsulārās pārstāvniecības: 35 vēstniecības; 6 pastāvīgās pārstāvniecības, 1 ģenerālkonsulāts un 2 konsulāti. Latvijai ir 140 goda konsuli un 13 goda ģenerālkonsuli ārvalstīs, kuriem uzticēts veikt Latvijas valsti reprezentējošas un konsulārās funkcijas. Vēstniecību galvenās funkcijas ir politekonomisko attiecību uzturēšana valsts līmenī, sadarbība daudzpusējos formātos un politiskais lobijs problēmjautājumu risināšanā. Latvijas diplomātiskās un konsulārās pārstāvniecības ārvalstīs, it īpaši valstīs, kurās nav Latvijas Ārējās ekonomiskās pārstāvniecības, veicina Latvijas uzņēmēju biznesa kontaktu veidošanu un sniedz atbalstu uzņēmumu ieiešanai tirgū, kā arī ārvalstu investīciju piesaistei.

2012.gadā ārvalstīs darbojās 13 Latvijas Ārējās ekonomiskās pārstāvniecības – Apvienotajā Karalistē, Vācijā, Zviedrijā, Francijā, Nīderlandē, Norvēģijā, Dānijā, Polijā, Japānā, Krievijā, Lietuvā, Ukrainā un Ķīnā, kā arī 2012.gada otrajā pusē darbu uzsāka Latvijas Ārējā ekonomiskā pārstāvniecība Baltkrievijā. Latvijas Ārējo ekonomiskopārstāvniecību atvēršanas valstu izvēle ir balstīta uz 4.3.5.sadaļā noteiktajiem kritērijiem.

Būtiski ir turpināt vērtēt Latvijas Ārējās ekonomisko pārstāvniecību tīkla darbības efektivitāti, nodrošinot pārstāvniecību darbību mērķa valstīs.

**Tirdzniecības misijas un individuālās vizītes**

Lai veicinātu komersantu piekļuvi eksporta tirgiem, tiek organizētas uzņēmēju **tirdzniecības misijas** uz ārvalstīm, kuru ietvaros tiek rīkoti biznesa forumi, semināri, komersantu apaļā galda tikšanās, kontaktbiržas, izstāžu apmeklējumi, individuālas tikšanās ar potenciālajiem sadarbības partneriem, kā arī neformāli pasākumi. Komersantiem tiek organizētas individuālās tikšanās ar potenciālajiem partneriem, kas atbilst komersanta – misijas dalībnieka profilam un iepriekš norādītajiem potenciālā sadarbības partnera kritērijiem.

Balstoties uz nozares komersantu pieprasījuma analīzi par attiecīgo tirgu un veicot attiecīgā tirgus izpēti, tiek plānots, kurās valstīs attiecīgās nozares komersantiem organizēt tirdzniecības misijas un ar kādu regularitāti. Tirdzniecības misijas tiek organizētas vienas vai vairāku radniecīgu nozaru komersantiem atkarībā no komersantu vēlmēm. Tās tiek organizētas arī augstāko valsts amatpersonu ārvalstu vizīšu ietvaros (vairāku nozaru komersantiem), tādējādi, iegūstot daudz lielāku nozīmi no ārvalstu komersantu skatu punkta.

Atbilstoši komersantu tiešam pieprasījumam tiek organizētas **komersantu individuālās biznesa vizītes ārvalstīs** – galvenokārt, tajās valstīs, kur atrodas Latvijas Ārējās ekonomiskās pārstāvniecības vai Latvijas diplomātiskās un konsulārās pārstāvniecības ārvalstīs. LIAA darbinieki komersantam palīdz sagatavot uzņēmuma profilu, kas tiek nosūtīts potenciālajiem partneriem, balstoties uz komersanta interesēm un prasībām, tiek izveidots potenciālo partneru saraksts, sadarbībā ar Latvijas Ārējo ekonomisko pārstāvniecību vai Latvijas diplomātisko un konsulāro pārstāvniecību ārvalstīs tiek uzrunāti potenciālie partneri un sastādīta vizītes programma. Individuālās biznesa vizītes tiek organizētas eksportspējīgiem komersantiem. Komersantu galvenie ieguvumi, dodoties individuālās vizītēs, ir nepastarpināta vizīte pie potenciālajiem sadarbības partneriem, ietaupīti laika un līdzekļu resursi, iespēja saņemt kompetentu konsultāciju par interesējošo eksporta tirgu.

**Nacionālie stendi**

Lai demonstrētu dažādu nozaru potenciālu un iepazīstinātu ārvalstu kompānijas ar Latvijas produktu klāstu, piesaistot ES struktūrfondu finansējumu, 2011.-2013.gados tiek organizēti nacionālie stendi starptautiskajās nozaru izstādēs gan ES, gan ārpus tās. Latvijas komersantiem tiek piedāvāta vieta nacionālajā stendā, kā arī sniegts atbalsts sagatavojoties izstādei, uzrunājot potenciālos partnerus, organizējot tikšanās un strādājot stendā. Valstis un izstādes, kurās organizēt nacionālos stendus, tiek izvēlētas sadarbībā ar nozaru asociācijām. Papildus minētajam, komersantiem, kuri piedalās starptautiskajās izstādēs ar saviem individuālajiem stendiem, atkarībā no pieprasījuma valstīs, kurās ir atvērtas Latvijas Ārējās ekonomiskās pārstāvniecības, tiek sniegts atbalsts tiešā mārketinga īstenošanai.

**Semināri par ārējiem tirgiem**

Lai mudinātu komersantus meklēt jaunus noieta tirgus, informētu par citu komersantu sekmīgu darbību esošajos tirgos, paplašinātu uzņēmēju zināšanas par būtiskiem jautājumiem eksportā un pilnveidotu uzņēmēju zināšanas par veiksmīgu biznesa sadarbību, tiek organizēti informatīvi semināri par ārējiem tirgiem, kuros tiek sniegta aktuālākā informācija par jaunumiem un tendencēm ārējos tirgos. Semināru valstu izvēle tiek balstīta uz pasaules attīstības tendencēm, aktualitātēm, plānotām tirdzniecības misijām, valsts augstāko amatpersonu vizītēm ārvalstīs, ko pavadīs Latvijas komersantu biznesa delegācijas, lai jau pirms pasākuma komersanti tiktu sagatavoti plānotajai aktivitātei.

**Klasteru veidošana**

Starpnozaru sadarbība un klasteru attīstība, apvienojot resursus un zināšanas, nodrošina inovācijas straujāku attīstību un plašāku pielietošanu, veicina klasteru dalībnieku starptautisko atpazīstamību un iesaistīšanos starptautiskos sadarbības projektos. Klasteru ietvaros tiek sekmēta uzņēmumu specializācija jomās, kurās identificētas nozares konkurētspējas priekšrocības un kas orientētas uz produktu un pakalpojumu augstākas pievienotās vērtības radīšanu, kā arī iesaistīšanos piegādes ķēdēs.

**Pamatpakalpojumu klāsts**, ko nodrošina valsts institūcijas – Latvijas Ārējās ekonomiskās pārstāvniecības un diplomātiskās un konsulārās pārstāvniecības ārvalstīs, ir sniedzams ārvalstīs, kurās ir efektīva un lietderīga to atrašanās un darbība. No valsts puses ir jānodrošina, ka tiek sagatavota vispusīga, analītiska un objektīva informācija par ārvalstu tirgiem. Pakalpojumu īstenošana, kompetenču un atbildības sadalījums vai to nodošana īstenošanai ārpakalpojumu sniedzējam ir izvērtējama no līdzšinējās īstenošanas pieredzes un iesaistīto pušu (EM, LIAA, ĀM, LTRK un LDDK) iespējām nodrošināt kvalitatīvus un efektīvus pakalpojumus, piemēram, kā ārpakalpojumi ir īstenojami semināri, tirgus apskatu un internetā iekļautās informācijas satura sagatavošanas un aktualizēšanas pakalpojumi, mārketinga aktivitātes Latvijas uzņēmēju un LIAA kā atbalsta punkta popularizēšanai u.c.

**Būtiskākie uzdevumi:**

1. Ekonomikas ministrijai, LIAA nodrošināt Latvijas Ārējo ekonomisko pārstāvniecību tīkla darbību un paplašināšanos uzņēmējiem nozīmīgos eksporta tirgos, vienlaikus vērtējot tā efektivitāti.
2. Ekonomikas ministrijai, LIAA, Ārlietu ministrijai nodrošināt efektīvu sadarbību ar citām iesaistītajām institūcijām un uzņēmējus pārstāvošajām organizācijām eksporta atbalsta pasākumu plānošanā un īstenošanā.
3. Ekonomikas ministrijai, LIAA un ĀM nodrošināt  tiešos eksporta atbalsta pakalpojumus Latvijas komersantiem.
4. LIAA organizēt uzņēmumu nacionālos stendus starptautiskajās izstādēs ārvalstīs.
5. LIAA nodrošināt nepieciešamos informatīvos atbalsta pakalpojumus, tai skaitā seminārus un konsultācijas, par ārējās tirdzniecības jautājumiem, kā arī uzturēt un pilnveidot LIAA mājas lapu eksportētājiem.
6. LIAA organizēt eksporta atbalsta pakalpojumus Latvijā – ārvalstu kompāniju, kas vēlas izvietot pasūtījumus vai pirkt Latvijas produktus, vizītes Latvijā.
7. Ekonomikas ministrijai, LIAA nodrošināt Eiropas Biznesa atbalsta tīkla (EEN) darbību. Par turpmāko tīkla darbības formāta paplašināšanu pēc 2014.gada jālemj pēc Eiropas Komisijas jauno nosacījumu attiecībā uz EEN tīkla administrēšanu definēšanas.

## 4.3. ĀTI veicināšana

Veicot līdzšinējo ĀTI piesaistes procesa izvērtējumu, var secināt, ka galvenās problēmas saistītas ar nepieciešamību uzlabot uzņēmējdarbības vidi, funkciju dublēšanos sistēmas dalībnieku starpā un nepietiekami īstenoto ĀTI projektu pēcapkalpošanu. Gan valsts institūciju starpā, gan starp valsts institūcijām un privātā/nevalstiskā sektora dalībniekiem šobrīd ir novērojama funkciju dublēšanās un neefektīva sadarbības īstenošana, tai skaitā netiek pietiekami nodrošināta informācijas apmaiņa un darbību koordinēšana. Jāatzīst, ka, kopumā vērtējot, valsts sektorā un pašvaldībās strādājošo, kuru darbs ir saistīts ar investīciju piesaisti, skaitā ir novērojama intelektuālās kapacitātes nepietiekamība. Šobrīd investori Latvijā visbiežāk sastopas ar ierēdniecības atbalstu investīciju projektu apkalpošanā, taču tie neizprot investoru intereses biznesa attīstībā. Tādēļ aktuāla ir nepieciešamība rast investoriem pieņemamākos, elastīgākos un proaktīvākos risinājumus investīciju projektu apkalpošanas atbalsta saņemšanai.

Joprojām daudzi ārvalstu investīciju projekti tiek zaudēti neatrisinātu problēmjautājumu dēļ, piemēram, izglītības sistēmas dēļ, kas nenodrošina nozaru vajadzības un izaugsmi, kvalificēta darbaspēka trūkuma dēļ, teritorijas plānojuma nepilnību, kā arī industriālo zemes gabalu un infrastruktūras trūkuma dēļ.

Latvijā ienāk jauna veida nozares, kuras var nodrošināt nopietna apjoma nodarbinātību – globālie biznesa pakalpojumi, kas sevī ietver ārpakalpojumu centrus un dalīto pakalpojumu centrus. Taču, lai cilvēkiem būtu iespējams strādāt šajās nozarēs, ir nepieciešamas tādas prasmju kombinācijas, kuras pagaidām Latvijā atrodamas ierobežotos apjomos. Tādēļ tiek uzsāktas aktivitātes sabiedrības informēšanai un izglītošanai par šo nozari, lai risinātu šī brīža problēmu – Latvijā trūkst darbinieku ar norvēģu, dāņu, zviedru, somu valodu, kā arī ļoti labām angļu valodas zināšanām; IT speciālistu zināšanu līmenis ir pietiekams, taču to skaits ir pārāk mazs, lai lielas kompānijas īsā laikā spētu nokomplektēt darbiniekus IT pakalpojumu centriem, kā arī trūkst darbinieku, kuri ieguvuši konkrētu specialitāti (finanšu, IT, personālvadības jomā) savienojumā ar atbilstošām svešvalodu zināšanām.

## 4.3.1. ĀTI piesaistes process

Lai mērķtiecīgi koncentrētu pieejamos resursus un palielinātu atdevi no tiem ĀTI piesaistē, turpmākās rīcības pamatprincipi:

* paplašināta un aktīva **ĀTI piesaistes politika**, saskaņā ar kuru tiek īstenotas turpmākās ar investīciju piesaisti saistītās aktivitātes;
* investīciju piesaistes **mārketinga aktivitātes**.

Pamata rīcība ĀTI piesaistei tiek īstenota trijos virzienos:

1. mērķtiecīgi aktīvi īstenojot pasākumus ĀTI piesaistei mērķa valstīs, koncentrējot tās uz pamatnostādnēs noteiktajām mērķa nozarēm ĀTI piesaistei, tai skaitā piesaistot ārpakalpojumus;
2. apkalpojot investīciju pieprasījumus, kuri saņemti Latvijas valsts pārvaldes institūcijās, uzņēmējus pārstāvošās organizācijās (LTRK, LDDK u.c.), ārvalstu investoru pārstāvošās organizācijās, konsultantu kompānijās u.c.
3. saskaņota un savlaicīga rīcība, saņemot informāciju par iespējamām ĀTI piesaistes iespējām (*Ad hoc* rīcība).

|  |
| --- |
| *ĀTI piesaistei ir svarīgi veidot vienotu, dinamisku, uz ciešu sadarbību balstītu investīciju piesaistes procesu, kurā ar noteiktu atbildību un kompetenci darbojas visi investīciju piesaistei nozīmīgie dalībnieki – valsts institūcijas, privātais sektors, pašvaldības un zinātniskās institūcijas. Veiksmīgai ĀTI piesaistē nozīmīga loma ir Latvijas kā uzņēmējdarbībai un investīcijām labvēlīgas vides pozicionēšanai un mārketinga pasākumu plānošanai un īstenošanai, investoru ieinteresēšanai par uzņēmējdarbības iespējām un priekšrocībām Latvijā.* |

ĀTI piesaistes procesā galvenā loma ir LIAA, nodrošinot saskaņotu LIAA darbinieku rīcību, ciešu sadarbību ar citām valsts iestādēm, pašvaldībām, nevalstiskajām organizācijām un citu investoru informācijas kanālu apzināšanu un iesaistīšanu. Investori tiek apkalpoti, sniedzot tiem nepieciešamo informatīvo atbalstu un atbalstu sadarbībai ar valsts un pašvaldības institūcijām. Ņemot vērā, ka investoru plāni var mainīties atbilstoši saņemtajai informācijai, nepieciešams nodrošināt elastīgu un proaktīvu rīcību investoru apkalpošanā. ĀTI piesaistes process paredz saskaņotu ministriju, pašvaldību, infrastruktūras uzņēmumu un valsts iestāžu rīcību stratēģiski nozīmīgu vietējo un ĀTI investīciju projektu īstenošanā, kā arī privātā un akadēmiskā sektora pārstāvju līdzdalību, nodrošinot nepieciešamo informāciju ārvalstu investoru ieinteresēšanai par investīciju iespējām Latvijā, kā arī esošo šķēršļu identificēšanā. ĀTI piesaistes procesa ietvaros ir izveidota Lielo un stratēģiski nozīmīgo investīciju projektu koordinācijas padome, kura risina jautājumus, kas saistīti ar konkrētu investīciju projektu īstenošanu un investīciju vides uzlabošanu. Izvērstu ĀTI piesaistesprocesa aprakstu skat. 8.pielikumā, savukārt, līdzšinējā ĀTI piesaistes procesa apraksts iekļauts 9.pielikumā.

**ĀTI piesaistes procesa ieviešanā izdalāmi šādi posmi:**

1. *Mērķa nozaru analīze* – Latvijas tautsaimniecības novērtēšana, nozaru analīze, mērķa nozaru noteikšana, kā arī regulāra informācijas atjaunošana par ekonomisko situāciju nozarēs.
2. *Latvijas mārketinga instrumentu sagatavošana* – mārketinga plānu, nepieciešamo materiālu sagatavošana un īstenošana mērķa valstīs.
3. *Piedāvājuma sagatavošana investoriem* – Latvijas uzņēmēju investīciju projektu apzināšana un atbalsts piedāvājuma noformēšanā, zināšanu, jaunu pētniecības rezultātu un attīstības projektu novērtēšanā un atbalsts piedāvājumu sagatavošanā investoriem.
4. *Potenciālo investoru uzrunāšana* – potenciālo investoru apzināšana un mērķtiecīga potenciālo investoru uzrunāšana.
5. *Atbalsts jaunu investīciju projektu ieviešanai* – pasākumi valsts un pašvaldību institūciju kompetences ietvaros, kas nepieciešami, lai atvieglotu un veicinātu jaunu projektu uzsākšanu Latvijā, pasākumi, lai operatīvi novērstu šķēršļus nozīmīgu projektu ieviešanai, pasākumi kvalitatīvas informācijas sagatavošanai un nodrošināšanai visiem investīciju piesaistes kanāliem.
6. *Projektu pēcapkalpošana („follow-up”)* – projektu monitorēšanas sistēmas izveide, projektu īstenošanas novērtēšana, komunikācija ar investoriem un pašvaldībām, lai noskaidrotu projekta ieviešanas gaitu, rezultātu un iesaistīto personu viedokli par projekta pozitīvajiem un negatīvajiem aspektiem. Tā rezultātā tiktu noteikti veicamie pasākumi, lai uzlabotu Latvijas investīciju vidi un rosinātu esošos investorus paplašināt savu darbību, kas vienlaikus būtu arī pozitīvs signāls jaunajiem investoriem.

## 4.3.2. Mērķa nozares ĀTI piesaistei

Lai īstenotu pamatnostādņu mērķi, pamatojoties uz Latvijas salīdzinošajām priekšrocībām (skat.10.pielikumu) un Latvijas statistiku ĀTI piesaistē, un nodrošinātu stabilu Latvijas tautsaimniecības attīstību, ir identificētas astoņas mērķa nozares, kurās pastāv visaugstākās perspektīvas piesaistīt ārvalstu tiešās investīcijas:

1. metālapstrāde un mašīnbūve (C24-25; C27-30)[[28]](#footnote-28);
2. transports un loģistika (H49-52);
3. informācijas tehnoloģijas (J62-63) un pakalpojumu biroji (M69-71, M72.1, M73-74, N82.1-82.2,82.9);
4. dzīvības zinātnes (*Life sciences* – farmācija, biotehnoloģijas cilvēka veselības, veterinārijas un agrobiotehnoloģiju nozares) (C20-21, C32.5, M72.1);
5. veselības aprūpe (Q86-88);
6. kokrūpniecība (C16, C31);
7. zaļās tehnoloģijas (*Greentech –* atjaunojamā enerģija, notekūdeņu apsaimniekošana, kā arī cieto atkritumu un pārstrādājamo materiālu apsaimniekošana, tehnoloģiju un iekārtu ražošana šajās nozares) (D35, E36-38);
8. pārtikas rūpniecība (C10-11).

Būtiskākie kritēriji, kuri tika izmantoti nozaru izvēlē:

* uz ārējo pieprasījumu vērstas ražošanas un pakalpojumu sniegšanas iespējas;
* izglītības un pētniecības institūciju konkurētspēja;
* Latvijas ģeopolitiskais novietojums;
* pieejamie Latvijas dabas resursi;
* darbaspēka prasmes un tradīcijas ilgākā laika posmā;
* nozares izaugsmes temps un iespējas;
* atbilstība kopējiem ES politikas mērķiem.

Attiecīgo nozaru, kā arī to konkurētspēju priekšrocību uzskaitījums un konkrētās jomas, kurās ĀTI piesaistāmas, norādītas 11.pielikumā.

## 4.3.3. ĀTI piesaistes mērķa valstis

ĀTI piesaistes mērķa valstu definēšana ļauj mērķtiecīgi plānot un orientēt LIAA un citu ĀTI piesaistē iesaistīto institūciju darbību, tādējādi iespējami efektīvāk izmantojot pieejamos finanšu un cilvēkresursus, lai sasniegtu ĀTI piesaistes mērķi – ĀTI piesaiste uz ārējo pieprasījumu orientētās nozarēs. Vienlaikus mērķa valstu noteikšana neierobežo komersantu un to pārstāvošo organizāciju ĀTI piesaistes aktivitātes citās valstīs.

Mērķa valstis, no kurām piesaistīt investīcijas, tika noteiktas, pamatojoties uz šādiem izvērtēšanas kritērijiem:

1. ģeogrāfiski tuvas kaimiņvalstis, kurās Latvija ir atpazīstama, un nav jāiegulda papildu resursi informatīviem pasākumiem;
2. ekonomiski stabilas un attīstītas valstis, kurās ir attīstītas pamatnostādnēs identificētās mērķa nozares un attiecīgās valsts nozaru attīstības potenciāls un vajadzības atbilst perspektīvas starpvalstu sadarbības iespējām;
3. valstis, no kurām globāli ir lielākās izejošo investīciju plūsmas – ASV, Francija, Vācija, Lielbritānijas un Ziemeļīrijas Apvienotā Karaliste (turpmāk – Apvienotā Karaliste), Japāna, Ķīna, Krievija, Indija.

Ņemot vērā iepriekš definētos kritērijus pamatnostādnēs noteiktajām mērķa nozarēm, ārvalstu investīciju piesaistes aktivitātes tiks īstenotas galvenokārt sekojošās mērķa valstīs (prioritātes kategoriju ietvaros valstis grupētas alfabēta secībā):

1.tabula

**Mērķa valstis (alfabētiskā kārtībā)**

| **Augsti prioritārās valstis** | **Prioritārās valstis** | **Sekundārās valstis** |
| --- | --- | --- |
| **Metālapstrāde un mašīnbūve** |
| Apvienotā Karaliste, Francija, Japāna, Nīderlande, Norvēģija, Vācija, Zviedrija | Dānija, Krievija, Ķīna, Somija | Indija, Itālija, Korejas Republika un citas valstis  |
| **Transports un loģistika** |
| Apvienotā Karaliste, ASV, Francija, Kazahstāna, Krievija, Ķīna  | Baltkrievija, Dānija, Nīderlande, Norvēģija, Singapūra, Somija, Vācija, Zviedrija | Japāna un citas valstis |
| **Informācijas tehnoloģijas**(ieskaitot globālo biznesa pakalpojumu jomu) |
| Apvienotā Karaliste, ASV, Indija, Japāna, Somija, Vācija, Zviedrija | Dānija, Izraēla, Korejas Republika, Krievija, Ķīna, Nīderlande, Norvēģija | Francija, Singapūra un citas valstis |
| **Dzīvības** **zinātnes** |
| Apvienotā Karaliste, ASV, Francija, Japāna, Vācija, Zviedrija  | Dānija, Izraēla, Nīderlande, Norvēģija, Somija | Indija, Krievija un citas valstis |
| **Veselības aprūpe** |
| Apvienotā Karaliste, Dānija, Izraēla, Krievija, Norvēģija, Somija, Vācija, Zviedrija | ASV, Francija, Nīderlande | Citas valstis |
| **Kokrūpniecība** |
| Apvienotā Karaliste, Dānija, Francija, Norvēģija, Somija, Vācija, Zviedrija | ASV, Japāna, Krievija, Nīderlande | Ķīna un citas valstis |
| **Zaļās** **tehnoloģijas** |
| Dānija, Nīderlande, Norvēģija, Somija, Vācija, Zviedrija | Apvienotā Karaliste, ASV, Francija, Japāna, Krievija | Ķīna un citas valstis |
| **Pārtikas rūpniecība** |
| Dānija, Krievija, Somija, Vācija, Zviedrija | ASV, Dānija, Īrija, Nīderlande | Apvienotā Karaliste, Francija, Itālija, Ķīna un citas valstis |

Attiecībā uz tālajām valstīm – Ķīna, Japāna un Indija, Latvija jāpozicionē kā punkts tālākai piekļuvei gan ES tirgum, gan NVS tirgiem.

## 4.3.4. Investīciju piedāvājums

Latvijai ir jākoncentrējas uz investīcijām labvēlīgas vides piedāvājumu, aktīvi strādājot pie uzņēmējdarbības šķēršļu novēršanas, konkurētspējīgu uzņēmējdarbības izmaksu un atbilstošas infrastruktūras nodrošināšanas, vienlaikus piedāvājot investīciju stimulējošus atbalsta pasākumus.

Sadarbībā ar nozaru asociācijām, uzņēmējus pārstāvošajām organizācijām un citiem ārējiem konsultantiem, LIAA jāorganizē ekonomiskās analīzes pētījumi par mērķa nozaru iespējamo attīstību, kā rezultātā tiek:

* identificētas investīcijām pievilcīgākās un ekonomiski pamatotākās nišas;
* izvērtētas iespējas iekļauties piegāžu ķēdēs;
* veidotas dažādas uzņēmumu sadarbības formas atbilstošu piedāvājumu vai pasūtījuma sagatavošanai, nodrošināts īstenošanas mehānisms;
* ģenerētas idejas par jauniem projektiem un attīstības iespējām;
* radītas preces un pakalpojumi ar augstāku pievienoto vērtību;
* nodrošināts atbilstošs – kvalificēts un prasmīgs darbaspēks;
* īstenota zinātnes un pētniecības iesaiste nozaru attīstībā;
* tiek veidoti nepieciešamie valsts intervences instrumenti u.c.

Svarīgi ir veicināt kvalitatīvu biznesa ideju plūsmu un sniegt atbalstu Latvijas uzņēmējiem perspektīvu investīciju projektu sagatavošanā un attīstīšanā. Saskaņā ar uzņēmēju interesi, šie investīciju piedāvājumi ir pieejami LIAA, un tiem tiek meklēti potenciālie investori.

No valsts puses ir jāatbalsta stratēģiski nozīmīgu investīciju projektu ieviešana, sagatavojot kvalitatīvu informāciju potenciālajiem investoriem par tiem, kad tie ir sagatavoti īstenošanai.

Būtiski ir nodalīt investīciju projektus no valsts un pašvaldību ar iepirkuma procesu īstenotiem pasūtījumiem.

Ņemot vērā lielākās daļas Rietumeiropas valstu praksi, turpmāk netiek veidots investīciju projektu portfelis, kurā ir iekļauti konkrēti projekti, ko valsts institūcijas piedāvātu ārvalstu investoriem[[29]](#footnote-29).

## 4.3.5. ĀTI piesaistes institucionālais ietvars un resursi

Sadarbība valsts institūciju līmenī atbilstoši konkrētās institūcijas kompetencei, notiek starp Ekonomikas ministriju, LIAA, Ārlietu ministriju, Ministru prezidenta biroju un Valsts prezidenta kanceleju, kā arī konkrētos jautājumos ar Satiksmes, Zemkopības un Vides aizsardzības un reģionālās attīstības ministrijām. ĀTI piesaistē informatīvo un rīcības atbalstu konkrētā jomā un aktivitātēs sniedz nozaru asociācijas, LDDK un LTRK, ārvalstu investoru komercpārstāvniecības, investīciju baņķieri, auditoru kompānijas, zvērinātu advokātu biroji, konsultāciju uzņēmumi u.c.

LIAA un Latvijas Ārējās ekonomiskās pārstāvniecības pakalpojumus Latvijas komersantiem un ārvalstu investoriem nodrošina pēc *„vienas pieturas aģentūras”*principa. LIAA un Latvijas Ārējās ekonomiskās pārstāvniecības darbojas potenciālo un esošo investoru apkalpošanā – nodrošina ar nepieciešamo informāciju, komunicē ar attiecīgajām institūcijām, piedāvā investīciju projektu īstenošanas vietas un atbilstošos investīciju stimulus.

**Latvijas Ārējo ekonomisko pārstāvniecību** izvietošanā un efektivitātes nolūkos jāvērtē šādi kritēriji:

* no mērķa valsts izejošo ārvalstu tiešo investīciju apjoms, īpašu vērību pievēršot investīcijām ražošanas sektora attīstībā (izejošās tiešās nefinanšu investīcijas pārsniedz 3% no pasaules ĀTI plūsmām);
* maksātspējīgs mērķa valsts tirgus (tais skaitā, strauji augošie tirgi, kuru tirgus daļa lielāka par 5% no pasaules IKP);
* Latvijas eksporta apjoms uz mērķa valsti (tirgi, kuros Latvijas eksporta daļa pārsniedz 2% no kopējā Latvijas eksporta);
* Latvijas uzņēmēju prioritārās eksporta valstis atbilstoši nozaru interesēm;
* mērķa tirgu ģeogrāfiskais tuvums;
* mērķa valsts uzņēmēju intensīva interese par Latviju (t.sk., identificētie sadarbības piedāvājumi augstāko valsts amatpersonu vizīšu ietvaros);
* reģionālā pārstāvniecība (viena pārstāvniecība strādā noteiktā reģionā, kas aptver vairākas valstis);
* mērķa valsts priekšrocības līgumtiesiskajos nosacījumos;
* informācija par kaimiņvalstu vai citu konkurentu izvēli, atverot savas pārstāvniecības.

Profesionālai investoru apkalpošanai nepieciešams kāpināt LIAA un Latvijas Ārējo ekonomisko pārstāvniecību kapacitāti, pārskatot uzdevumus Latvijas ārējiem ekonomiskajiem pārstāvjiem par labu ĀTI, piesaistot papildus cilvēkresursus un ārpakalpojumus, nodrošinot pārstāvniecības augsti prioritāros tirgos un īstenojot atbilstošu darbinieku motivācijas sistēmu, koncentrējot LIAA darbību uz ĀTI piesaisti un eksporta veicināšanu, vienlaikus nodalot no LIAA pamatfunkcijām Eiropas Savienības struktūrfondu administrēšanas funkciju.

11.attēls

**Vienotā ĀTI piesaistes institucionālā sistēma**

**Vienotā informācijas sistēma – datu bāze**

ĀTI piesaistē iesaistīto institūciju savstarpējās sadarbības veicināšanai un ĀTI piesaistes procesa efektīvāka monitoringa ieviešanai, lai ĀTI piesaistes process būtu izsekojams un novērtējams, jānodrošina vienotā informācijas sistēma – datu bāze, kurā tiek iekļauta informācija par:

* investoru (pamatinformācija), viņa interesi Latvijā – prasībām un nosacījumiem;
* projektā līdz šim veiktajām darbībām;
* ĀTI piesaistes fāzi, kurā atrodas projekts;
* iemesliem, kuru dēļ projekts ir pašreizējā fāzē;
* to, kas ir nepieciešams, lai projekts veiksmīgi pārietu nākamajā posmā;
* sniegto institucionālo un finansiālo atbalstu;
* problēmām, ar kādām investors saskāries, to risināšanas gaitu, iesaistītajām institūcijām;
* termiņiem, kad nepieciešams kontaktēties ar investoru, apspriežamajiem jautājumiem;
* regulāru projekta pēcapkalpošanas plānošanu, norādot termiņus, iesaistītās institūcijas, personas, apspriežamos jautājumus, veicamos saistītos uzdevumus u.c.

Visām procesā iesaistītajām institūcijām jānodrošina nekavējoša aktuālās informācijas nodošana vienotajā informācijas sistēmā. Informācijas plūsmas par investīciju piesaistes un nosprausto uzdevumu izpildi administrē LIAA. LIAA jāapkopo informācija par esošo un potenciālo investoru pieprasījumiem un interesēm, kā arī šķēršļiem un jānodrošina tās novadīšana līdz attiecīgajām pašvaldībām vai iesaistītajām institūcijām, vai nozaru asociācijām. Kopumā sistēmai ir jābūt ērti lietojamai un ar plašu funkcionālo iespēju klāstu, piemēram, aktualizējot ierakstus, tiek nodrošināta automātiska e-pasta izsūtīšana tiem sistēmas lietotājiem, kuri ir saistīti ar konkrētu klientu – potenciālo investoru vai konkrētu mērķa valsti/nozari; ir iespējas uzstādīt īpašus atgādinājumus saistībā ar uzdevumu izpildes kontroli.

Ar mērķi veicināt Latvijas atpazīstamību un piesaistīt ĀTI, kā arī veicināt Latvijas uzņēmumu iespējas iziet ārvalstu tirgos, nepieciešams vērtēt iespējas Ārlietu ministrijai, Ekonomikas ministrijai un LIAA, ņemot vērā plānotās aktivitātes un darbības mērķus, fiziskai vai juridiskai personai piešķirt **Latvijas atpazīstamības veicinātāja** (*promoter)* **statusu[[30]](#footnote-30)**, veidojot plašu komunikācijas tīklu un nodrošinot savstarpēju informācijas plūsmu. Jau šobrīd ar Latvijas vārdu tiek saistīti ārvalstīs pazīstami valsts pārstāvji, kuri ir vai ir bijuši aktīvi savā darbībā – dažādu profesiju, piemēram, mākslinieki, sportisti, ārsti, pārstāvji un augsta līmeņa amatpersonas (bijušie diplomāti un augsta līmeņa amatpersonas). Sabiedrībā zināmie pārstāvji, kuriem ir plaši starptautiskie kontakti, ir piesaistāmi Latvijas tautsaimniecības izaugsmes veicināšanā.

Veiksmīga ĀTI procesa īstenošanā ir svarīga arī **iesaistīto personu motivācija**, tāpēc ar investīciju piesaisti saistīto institūciju vadībai ir nepieciešams pārskatīt esošo motivācijas sistēmu, akcentu liekot uz par investīciju piesaisti atbildīgo darbinieku novērtēšanu un materiālo stimulēšanu – atbilstošas mēnešalgas noteikšanu, piemaksu, prēmiju, naudas balvu, pabalstu un kompensāciju piešķiršanu *saskaņā ar Valsts un pašvaldību institūciju amatpersonu un darbinieku atlīdzības likumā noteiktajām iespējām*, – piemērojot atbilstošu mēnešalgu noteiktajos atalgojuma intervālos, nodrošinot piemaksas un prēmijas par papildus darbu un īpašiem sasniegumiem valsts vai pašvaldības labā.

 Ņemot vērā situāciju, ka krīzes un pēckrīzes gados ievērojami tika sašaurinātas iespējas valsts un pašvaldību iestādēm piemērot materiālo stimulēšanu, kā arī valsts un pašvaldību budžetu ieņēmumi krasi saruka, samazinot izdevumus darbinieku atlīdzībai, ir nepieciešams pārskatīt un veikt attiecīgas korekcijas gan *Valsts un pašvaldību institūciju amatpersonu un darbinieku atlīdzības likumā*, gan paredzēt izdevumu atlīdzībai palielinājumu, lai varētu nodrošināt finansiālo segumu materiālajai stimulēšanai. Salīdzinot, piemēram, LIAA darbinieku vidējo atalgojumu ar privāto sektoru, jāsecina, ka tas ir aptuveni divas reizes zemāks nekā privātajā sektorā strādājošajiem (LIAA centrālā birojā, neiekļaujot Latvijas Ārējās ekonomiskajās pārstāvniecībās strādājošos, darbinieku vidējais atalgojums 2011.gada decembrī bija 662,4 lati, kamēr aptuvenais vidējais atalgojums tā saucamajās „Lielā četrinieka” audita/konsultāciju kompānijās (*Ernst & Young, PriceWaterhouse Coopers, Deloitte, KPMG*) Latvijā 2011.gada decembrī bija aptuveni 1 300 latu).

Bez materiālās stimulēšanas attiecīgās iestādes vadītāja kompetencē ir nodrošināt arī citus motivācijas faktorus, piemēram, nodrošināt labus darba apstākļus, elastīgākus nosacījumus attiecībā uz darba grafiku un vietu, atzinības izteikšana. Privātajā konsultāciju uzņēmumā lielāks uzsvars ir uz darbinieku atbalstu mācību/attīstības un transporta ziņā, kā arī dažādu organizācijas pasākumu organizēšanu (skat 12.pielikumu).

## 4.3.6. Pašvaldības loma investīciju piesaistē

Lai īstenotu kvalitatīvus priekšdarbus un nodrošinātu veiksmīgu investīciju piesaistes procesu, nepieciešama pašvaldību aktīva līdzdalība, jo jebkurš investīciju projekts tiek īstenots kādā pašvaldības teritorijā. Pašvaldības gatavība (t.sk. infrastruktūras stāvoklis u.c.) un rīcība ir viens no nozīmīgākajiem faktoriem, kas ietekmē to, vai uzņēmējs pieņems pozitīvu lēmumu par savas uzņēmējdarbības īstenošanu konkrētajā pašvaldībā. Līdzšinējā pieredze ar pašvaldībām bieži vien ir diametrāli pretēja, jo ir pašvaldības, kuras apzinās uzņēmējdarbības nozīmi pašvaldības attīstības un labklājības nodrošināšanā un ir veikušas daudzus priekšdarbus uzņēmējdarbības veicināšanai savā teritorijā, tajā pašā laikā ir pašvaldības, kuras ir pasīvas un eksistē uz valstī īstenotās finansējuma sadales savstarpējās izlīdzināšanas principiem. Ņemot vērā Latvijas mērogus un darbaspēka koncentrēšanos Rīgā un ap to, būtiski ir veidot spēcīgus un konkurētspējīgus nacionālās un reģionālās nozīmes attīstības centrus (9+21). Šiem centriem ir jāveicina reģionu attīstība un konkurētspēja, darbojoties kā reģiona attīstības virzītājspēkiem, sekmējot pašvaldību savstarpējo sadarbību un papildinātību, radot priekšnoteikumus un labvēlīgu vidi kvalitatīva darbaspēka un uzņēmīgu uzņēmēju esamībai pašvaldībā – piesaistot investīcijas uzņēmumos un cilvēkus darbavietās, tādejādi nodrošinot nodarbinātības iespējas arī apkārtējo teritoriju iedzīvotājiem. Latvijā vēsturiski ir attīstījušās  industriālās zonas republikas pilsētās un bijušajos rajonu centros, kas Latvijas ilgtspējīgas attīstības stratēģijā līdz 2030.gadam noteikti kā starptautiskas (4), nacionālas (5) un reģionālas nozīmes attīstības centri (21). Šajās zonās koncentrējas liela daļa pilsētās esošo ražotāju, tāpēc būtiski ir nodrošināt šīs teritorijas ar atbilstošu publisko infrastruktūru (ceļiem, komunikācijām u.c.). Deviņās republikas pilsētās jeb nacionālas nozīmes attīstības centros (Rīga, Daugavpils, Jēkabpils, Jelgava, Jūrmala, Liepāja, Rēzekne, Valmiera un Ventspils) dzīvo 51% valsts iedzīvotāju un tajās darbojas 70,8% komercsabiedrību un individuālo komersantu[[31]](#footnote-31)[1].

Lai sekmētu ekonomisko aktivitāti un investoru piesaisti, pašvaldībām to autonomo funkciju izpildes ietvaros, cik tas iespējams ierobežotā budžeta finansējuma ietvaros, ir:

* jānodrošina attīstības plānošanas dokumentu izstrāde (tai skaitā, paredzot, industriālās teritorijas attīstības iespējas; veidojot pašvaldības specializāciju uzņēmējdarbībā[[32]](#footnote-32));
* jānodrošina vienošanās panākšana starp iedzīvotājiem par pašvaldības attīstību un zonējumu, pieejamo resursu izmantošanu (tai skaitā gudri vadīt sabiedriskās apspriedes par pašvaldības attīstības jautājumiem);
* jānodrošina atbilstošas un kvalitatīvas publiskās infrastruktūras pieejamība;
* jānodrošina industriālo zonu sakārtošana un plānošana – primāri uz ražošanu un pakalpojumu sniegšanu uz ārējo pieprasījumu vērstās nozarēs un nozarēs, kurās ir pieejami vietējie resursi, paredzot perspektīvā trūkstošos resursus piesaistīt kā no Latvijas, tā no ārvalstīm;
* jāveicina kompetenta un prasmīga darbaspēka pieejamība un nodrošinot atbilstošas izglītības un prasmju pieejamību;
* jāveicina kompetentu speciālistu piesaiste pašvaldībā uzņēmējdarbības un investīciju piesaistes jomā, kuri pārvalda svešvalodas un ir motivēti veicināt uzņēmējdarbību pašvaldībā.

Pašvaldību izglītošanai un kapacitātēs celšanai LIAA un VARAM ir regulāri jāīsteno informatīvie un apmācību pasākumi pašvaldībām par uzņēmējdarbības un ĀTI lomu pašvaldību attīstībā, kā arī par praktiskiem uzņēmējdarbības atbalsta jautājumiem, kas pamatā ir saistīti ar administratīvā sloga mazināšanu un nodokļu politikas īstenošanu un ĀTI piesaistes procesa jautājumiem un investīciju piesaistes metodēm. Vairāki pasākumi, kas attiecas uz pašvaldību lomu ekonomiskās aktivitātes veicināšanā un privāto investīciju piesaistē, tiek plānoti Reģionālās politikas pamatnostādnēs.

Savukārt valsts pārvaldei ir jānodrošina, ka sabiedriskās apspriešanas process nenotiek formāli un kalpo kā efektīvs instruments interešu saskaņošanai un kopēju mērķu sasniegšanai.

Svarīgākie faktori, kas nosaka investora izvēli un ir iekļaujami pašvaldības specializācijas izstrādē ir:

* transporta un loģistikas infrastruktūra;
* cita pieejamā infrastruktūra – elektrība, gāze, telekomunikācijas u.c.;
* darbaspēka prasmes, izglītība, pieejamība, izmaksas un produktivitāte;
* darba kultūra, darbinieku gatavība apgūt jaunas prasmes un pielāgoties prasībām;
* vietējais tirgus vai pieeja ārvalstu tirgiem;
* pašvaldības iekasētie nodokļi un nodevas, to atvieglojumi;
* resursu izmaksas;
* sociālais klimats, kultūras īpatnības un izklaides iespējas – vai tā būs vieta, kur dzīvot, strādāt un atpūsties.

Pašvaldību ieguvumi no investīciju piesaistes:

* jaunu ilgtermiņa darba vietu radīšana;
* stimulē jaunas izaugsmes iespējas esošajiem uzņēmumiem un veicina jaunu uzņēmumu veidošanos – gan saistībā ar kopējās labklājības celšanos, gan tieši saistīto – apkalpojošo uzņēmumu nepieciešamību;
* palielinās nodokļu ieņēmumi;
* pašvaldības tēla uzlabošana.

## 4.3.7. Mārketinga aktivitātes

Kopumā vērtējot pasaules tendences ĀTI piesaistes procesiem, tās ir līdzīgas un nosacīti iedalāmas „četrās paaudzēs”[[33]](#footnote-33) – sākotnēji tiek liberalizēta normatīvā sistēma un pieņemta tirgum draudzīga politika, „otrajā paaudzē” – tiek izveidotas investīciju veicināšanas-piesaistes aģentūras, „trešajā paaudzē” – tiek izvēlētas mērķa nozares (vai pat atsevišķi uzņēmumi), kas ir novērtēti kā atbilstoši, lai uzņemtu investīcijas. Pēdējos gados ir pieaugusi izpratne, ka ne visas ĀTI ir vienlīdz vēlamas, tādēļ veidojas „ceturtā paaudze”, kur koncentrēšanās notiek uz ilgtspējīgu ĀTI piesaisti. Ilgtspējīgas investīcijas nodrošina ekonomisko izaugsmi, vides ilgtspējību, sabiedrības attīstību, labu pārvaldību, tādejādi dodot ieguldījumu kopējā valsts ilgtspējīgā attīstībā. Pēdējos gados pasaules valstis virzās no mērķa „pēc iespējas vairāk ĀTI” uz šo investīciju kvalitātes novērtēšanu.

Rietumeiropas valstu vidū investīciju piesaistē valda uz konkrēta investora vajadzībām orientēta piedāvājuma sagatavošana, kas nozīmē, ka pielāgošanās notiek katram investoram individuāli, piedāvājot tieši viņam nepieciešamo, vienlaikus izvērtējot šo investīciju tālāku attīstību, kas tādējādi sasaucas ar t.s. „ceturtās paaudzes” ĀTI piesaisti.

Latvijas ĀTI piesaistes mārketinga pasākumu mērķis ir radīt interesi ārvalstu uzņēmējiem (stratēģiskajiem investoriem) un uzņēmumu vadītājiem par iespējām izvietot Latvijā ražojošus vai eksportorientētus pakalpojumu uzņēmumus, pozicionēt Latviju kā izdevīgu vietu investīcijām, tādejādi nodrošinot jaunu ĀTI ieplūdi Latvijas ekonomikā. Atbilstoši tirgus prioritātei ir noteiktas mārketinga aktivitātes, kas tiks veiktas attiecīgajā mērķa valstu kategorijā.

Katrai no augsti prioritārajām un prioritārajām mērķa valstīm, veicot padziļinātu valsts analīzi un potenciālo investoru identificēšanu, tiek sagatavots **mārketinga plāns**, kurā tiek noteikti kādi produkti, ar kādiem pasākumiem un/vai rīcībām un kam tiek piedāvāti. Investīciju nepieciešamību nosaka ne tikai vajadzība pēc papildus finanšu resursiem, bet arī iespēja papildināt Latvijas ekonomiku ar jaunām zināšanām un kompetencēm, ko sniedz stratēģisku investoru ienākšana, iespēja novērtēt sava uzņēmuma darbības aspektus, ko sniedz riska kapitāla iespēju izmantošana vai arī palielināt noieta un eksporta tirgu, piesaistot nozares vadošos, labas reputācijas starptautiskos uzņēmumus. Mērķa auditorija ir lēmumu pieņēmēji **–** ĀTI piesaistes mērķa nozaru uzņēmēji mērķa valstīs – lielu un multinacionālu akciju sabiedrību vadītāji (valdes locekļi, izpilddirektori – *chief executive officers*), vidēju un lielu ģimenes uzņēmumu īpašnieki un attīstības struktūrvienību vadītāji (biznesa attīstības direktori – *business development directors*), biznesa izvietošanas konsultanti (*location consultants*).

Lai nodrošinātu efektīvu pieejamo resursu izlietošanu un ĀTI piesaistes procesu, jāpiesaista ārpakalpojumu sniedzēji – ārvalstu kompānijas, kas strādā ar investoriem un pārzina to intereses. Šādi ārpakalpojumu sniedzēji sagatavo potenciālo investoru sarakstus, apzina to investīciju stratēģijas un nodod tos LIAA tālākai rīcībai. Savukārt LIAA, papildinot ar Latvijas Ārējo ekonomisko pārstāvniecību darbinieku apzinātajiem potenciālajiem investoriem, sadarbībā ar ĀTI piesaistes procesa dalībniekiem tos izvērtē un lemj par potenciālo investoru izvēli, uz kuriem tiek koncentrētas tālākās īpaši plānotās aktivitātes.

Mērķa nozares investīciju piedāvājums konkrētā mērķa valstī tiek nodots, īstenojot noteiktus mārketinga plāna pasākumus caur iepriekš izvēlētiem mārketinga kanāliem.

Galvenie pasākumi mārketinga aktivitāšu nodrošināšanai:

* izstrādāt ekonomiskās analīzes (*feasibility*) pētījumus par mērķa nozaru iespējamo attīstību, identificēt investīcijām pievilcīgākās un ekonomiski pamatotākās nišas un nozares;
* izstrādāt un atjaunot informatīvos, vienota standarta, mārketinga materiālus par investīciju iespējām Latvijā (prezentācijas par investīciju iespējām, mērķa nozarēm Latvijā, ĀTI piesaistes procesu, faktu lapas, mērķa nozaru mārketinga brošūras);
* mārketinga plānu izstrāde augsti prioritārajām un prioritārajām mērķa valstīm u.c.

Efektīvai ĀTI piesaistes rīcībai ārpakalpojumi piesaistāmi ne tikai potenciālo investoru identificēšanā, bet arī to uzrunāšanā un piedāvājumu mārketēšanā.

Lai nodrošinātu ātru, efektīvu un korektu informācijas nodošanu, izmantojami šādi mārketinga kanāli:

* masu mediji (prese, televīzija, internets);
* sociālie tīkli internetā (Twitter, Facebook, LinkedIn, Plaxo u.c.);
* semināri, specializētas konferences, investīciju izstādes, kontaktbiržas u.c. pasākumi uzņēmējiem;
* tiešais mārketings;
* nevalstisko organizāciju, starptautiskie konsultāciju, advokātu biroji;
* augstu valsts amatpersonu vizītes.

Latvijas tēls ārvalstu investoru acīs nav izveidojies pietiekami pozitīvs un veiksmīgs, kā pamatā biežāk ir nevis objektīvi fakti, bet valsts institūciju nespēja izcelt tos aspektus, kas veido Latvijas konkurētspējas priekšrocības. Tādēļ ir jānodrošina viegli atrodamas, objektīvas, salīdzinošas un koncentrēti apkopotas informācijas pieejamība internetā – Latvijas investīciju piesaistes mājas lapā ar **pamatinformāciju[[34]](#footnote-34) par Latviju**, kas gan nodrošinātu investoriem viegli pieejamu un uztveramu, detalizētu un regulāri aktualizētu informāciju, kāpēc izvēlēties tieši Latviju – par tās priekšrocībām, stiprajām pusēm, kā arī nosacījumiem:

* pamatinformācija par valsti, tai skaitā par ģeogrāfiski izdevīgo izvietojumu, transporta infrastruktūru;
* par nozarēm, to piedāvājumu un potenciālu;
* industriālajām un tehnoloģiskajām teritorijām visā Latvijā;
* brīvostām un speciālajām ekonomiskajām zonām;
* pieejamajiem industriāli apbūvējamajiem zemes gabaliem;
* par Latvijas uzņēmējdarbības vidi (nodokļiem, administratīvajām procedūrām un prasībām, kas saistītas ar uzņēmuma izveidi u.c.) ;
* tiesiskajiem nosacījumiem;
* resursiem (dabas, darbaspēks);
* izglītības iestādēm un to specializāciju, konkurētspēju starptautiskā mērogā;
* zinātniskajām institūcijām un to sasniegumiem;
* migrācijas politiku un iespējām nokārtot attiecīgās formalitātes;
* labajiem piemēriem, veiksmes stāstiem;
* LIAA sniegto pakalpojumu klāstu;
* u.c. aspektiem, kas varētu būt nozīmīgi potenciālajiem ārvalstu investoriem.

**LIAA atpazīstamība** ir zemākā līmenī nekā vēlētos un ne vienmēr ārvalstu investoriem ir skaidrs, ka LIAA ir pirmais komunikācijas kanāls, ar kuru tiem vajadzētu sazināties, ja tie vēlas veikt ieguldījumus Latvijā. Līdz ar to ir nepieciešams veikt mērķtiecīgākus pasākumus arī LIAA atpazīstamības veicināšanai caur dažādiem mārketinga kanāliem, kā arī ir nepieciešams iesaistīt valsts institūcijas un uzņēmējus pārstāvošās organizācijas.

Lai varētu noteikt iedarbīgākos un efektīvākos kanālus, kurus izmanto ārvalstu investori, iegūstot informāciju par Latviju, LIAA ir jāizveido mārketinga un informācijas kanālu novērtēšanas process.

## 4.3.8. ĀTI piesaistes process 2013.-2015.gadam

Ņemot vērā ierobežotos cilvēku un finanšu resursus, ĀTI piesaisti 2013.-2014.gadā īsteno, piemērojot divu līmeņu stratēģiju:

1. resursu un aktivitāšu koncentrēšana uz nelielu skaitu mērķa valstīm un atsevišķām mērķa nozarēm;
2. pārējās noteiktās pamata ĀTI piesaistes aktivitātes īsteno – pieejamo resursu un iespēju ietvaros.

Aktivitātes, kas tiek īstenotas piemērojot ĀTI piesaistes procesu un veicot noteiktas mārketinga aktivitātes, tiek koncentrētas attiecībā uz šādām prioritārām valstīm:

1. Ziemeļvalstis;
2. Vācija;
3. Apvienotā Karaliste.

Mērķa nozares un jomas, kurās tiek sagatavoti/attīstīti piedāvājumi un tiek aktīvi piedāvāti ārvalstu investoriem, ir metālapstrāde un mašīnbūve, kokrūpniecība un informācijas tehnoloģijas, tai skaitā globālie biznesa pakalpojumi – ārpakalpojumu centru (*„business process outsourcing”)* un dalīto pakalpojumu centru(*„shared service center”)* izveide.

Lai nodrošinātu esošā ĀTI piesaistes procesa efektivitāti prioritārajās valstīs, nepieciešams palielināt ar investīciju piesaisti saistīto attiecīgo Latvijas Ārējo ekonomisko pārstāvniecību aktivitāšu apjomu, vienlaikus izvērtējot kapacitātes stiprināšanas iespējas tajās un piesaistot ārvalstu kompāniju sniegtos ārpakalpojumus potenciālo investoru identificēšanai, mārketinga plānu izstrādei un mārketinga aktivitāšu īstenošanai.

## 4.3.9. Investīciju projektu pēcapkalpošana

Latvijā īstenoto ĀTI projektu pēcapkalpošanai ir būtiska loma, jo efektīvāk ir piesaistīt investīcijas no investoriem, kuri jau veiksmīgi darbojas Latvijā. Latvijā investējušie investori ir arī labākais mārketinga kanāls citu jaunu investīciju projektu piesaistei, tāpēc būtiski nodrošināt regulāru, vismaz 1-2 reizes gadā, investīciju projektu īstenošanas gaitas apzināšanu, investoru viedokļa noskaidrošanu par projekta īstenošanas pozitīvajiem un negatīvajiem aspektiem, turpmāk nepieciešamo atbalstu, investora iespējamiem nākotnes plāniem jaunu un papildus investīciju veikšanai. LIAA sadarbībā ar atbildīgajām institūcijām ir nepieciešams nodrošināt, ka identificētajiem problēmjautājumiem tiek piedāvāti risinājumi, jautājumus izskatot arī Lielo un stratēģiski nozīmīgo investīciju projektu koordinācijas padomē. Esošo investoru kvalitatīva apkalpošana ir arī pozitīvs signāls jauniem investoriem par iespēju savas darbības izvēršanai izvēlēties tieši Latviju.

## 4.3.10. Reaģēšana uz signāliem par ĀTI piesaistes iespējām

Lai nodrošinātu operatīvu rīcību attiecībā uz signāliem par iespējamām ĀTI piesaistes iespējām, ir nosakāmi šādi rīcības pamatprincipi:

1. *Atbildīgās institūcijas* par iespējamo jaunu ĀTI piesaisti liecinošo signālu uztveršanu ir: LIAA un Latvijas Ārējās ekonomiskās pārstāvniecības, ĀM, tai skaitā Latvijas diplomātiskās un konsulārās pārstāvniecības, kā arī citas ministrijas, institūcijas (arī pašvaldības) un organizācijas, kuras par saņemto signālu informē LIAA;
2. *Efektīva sadarbība starp LIAA un ĀM*, nodrošinot pilnas informācijas ātru un efektīvu apmaiņu par saņemtajiem signāliem, īstenotajām un īstenojamām aktivitātēm;
3. *Atbilstošās rīcības noteikšana* – nepieciešamās aktivitātes tiek veiktas saskaņā ar institūciju kompetenci, tās tiek apspriestas trīspusējās Ekonomikas ministrijas, Ārlietu ministrijas un LIAA darba koordinācijas sanāksmēs, kurās pēc nepieciešamības tiek pieaicināts Ministru prezidenta biroja pārstāvis (operatīvie jautājumi);
4. *Operatīva valdības iesaistīšanās* – jautājumi, kuros nepieciešama valdības locekļu lēmumu pieņemšana. tiek skatīti Lielo un stratēģiski nozīmīgo investīciju projektu koordinācijas padomē klātienē vai elektroniskā saskaņošanas procesā. Jautājumu koordinēšanu nodrošina LIAA, kas pilda Lielo un stratēģiski nozīmīgo investīciju projektu koordinācijas padomes sekretariāta funkciju. Par jautājumu izskatīšanas kārtību lemj Ministru prezidents.

## 4.3.11. Investīciju stimulu nodrošināšana

Lai Latvija būtu konkurētspējīga starp citām Eiropas valstīm, it īpaši starp Baltijas valstīm un Poliju, nepieciešami valsts atbalsta instrumenti un investīciju stimuli ĀTI piesaistei Latvijā. Līdztekus ieviestajiem atbalsta instrumentiem, jāveido jauni investīciju stimuli piedāvājuma dažādošanai, kā rezultātā būtu iespējams konkrētam gadījumam sagatavot un piedāvāt individuālu investīciju stimulu paketi.

Papildus esošajiem investīciju stimuliem – dažādām nodokļu atlaidēm un maksāšanas priekšrocībām (skat. 13.pielikumu), jānodrošina atbalsta programmu pieejamība attiecībā uz jaunu darba vietu radīšanu un investīciju veikšanu, kuru īstenošanas rezultātā tiek sasniegts pievienotās vērtības un eksporta pieaugums.

Latvijai no savas puses, lai veiksmīgi konkurētu ar citām sava reģiona valstīm, ārvalstu investoriem turpmāk jāpiedāvā:

* 1. augsta līmeņa apkalpošana (informācijas par investīciju vidi un iespējām nodrošināšana, nepieciešamo vizīšu un tikšanās ar pašvaldību un valsts institūciju atbildīgajiem pārstāvjiem organizēšana, partneru atlase, esošo problēmu, kas traucē investīciju projekta īstenošanu, risināšana u.c.);
	2. atbilstoša darbaspēka piemeklēšana un sagatavošana;
	3. valstī pieejamo investīciju stimulu piedāvāšana, specializēta piedāvājuma sagatavošana;
	4. projekta pēcapkalpošana (atbalsts problēmu risināšanā, citu investīciju stimulu un iespēju piedāvāšana);
	5. iespēja attīstīt ar tuvējos kaimiņvalstīs esošo uzņēmumu saistītu preču ražošanu vai pakalpojumus sniegšanu.

**Būtiskākie uzdevumi**

1. Ekonomikas ministrijai un LIAA stiprināt LIAA un Latvijas Ārējo ekonomisko pārstāvniecību kapacitāti ĀTI piesaistes jomā.
2. LIAA sadarbībā ar Ekonomikas ministriju, Ārlietu ministriju, LTRK un LDDK nodrošināt vienotas datu bāzes izveidi, kurā tiek iekļauta ar ĀTI piesaistes politiku saistītā informācija – investīciju projekti un to attīstības stadija, esošie un potenciālie investori, saistītās aktivitātes.
3. LIAA pilnveidot un uzturēt Latvijas investīciju piesaistes un eksporta veicināšanas mājas lapu.
4. Pašvaldībām izstrādāt un apstiprināt attīstības plānošanas dokumentus un nodrošināt to īstenošanu.
5. Pašvaldībās nodrošināt kompetentus speciālistus uzņēmējdarbības un investīciju piesaistes jomā ar svešvalodu zināšanām.
6. LIAA, VARAM, LLPA un LPS organizēt izglītojošus seminārus pašvaldībām par investīciju piesaistes nozīmi un to radītajām iespējām, investoru apkalpošanu, pašvaldību priekšrocību prezentēšanu, kā arī par praktiskiem ĀTI piesaistes procesa jautājumiem un investīciju piesaistes metodēm.
7. LIAA sadarbībā ar VARAM un pašvaldībām apzināt pašvaldību piedāvājumus un intereses.
8. Pašvaldībām nodrošināt informācijas apriti ar LIAA par investīciju un uzņēmējdarbības īstenošanas un paplašināšanas iespējām.
9. Latvijas Ārējām ekonomiskām pārstāvniecībām, LIAA, Ekonomikas ministrijai, Ārlietu ministrijai, tai skaitā Latvijas diplomātiskajām un konsulārajām pārstāvniecībām, LTRK, LDDK un privātā sektora pārstāvjiem veikt potenciālo ārvalstu investoru apzināšanu un atlasi ārvalstīs.
10. LIAA, piesaistot ārpakalpojuma sniedzējus, sadarbībā ar Ekonomikas ministriju, Ārlietu ministriju izstrādāt mārketinga plānus augsti prioritārajām un prioritārajām mērķa valstīm Zviedrija, Norvēģija, Dānija, Vācija un Apvienotā Karaliste).
11. LIAA, Latvijas Ārējām ekonomiskajām pārstāvniecībām sadarbībā ar Latvijas Institūtu, Latvijas diplomātiskajām un konsulārajām pārstāvniecībām nodrošināt ĀTI piesaistes politikas aktualitāšu un nozīmīgāko investīciju projektu veiksmes stāstu publiskošanu Latvijā un ārvalstīs.
12. Latvijas Ārējām ekonomiskajām pārstāvniecībām, piesaistot ārvalstu kompānijas, organizēt mārketinga kampaņas mērķa valstīs mērķa nozarēs (potenciālo investoru atlase, individuāla piedāvājuma izstrāde un uzrunāšana).
13. LIAA veikt projektu pēcapkalpošanu (noskaidrojot investīciju projekta ieviešanas rezultātus, iniciējot turpmāko atbalstu).

## 4.4. Valsts augstāko amatpersonu vizītes

Līdzšinējā praksē augstu valsts amatpersonu – Valsts prezidenta, Ministru prezidenta, kā arī ministru – vizītes ne vienmēr ir pietiekoši labi koordinētas no valsts ārējo ekonomisko interešu viedokļa.

Augstu amatpersonu vizīšu organizēšanā atkarībā no specifikas tiek iesaistīti nevalstiskie partneri – LTRK, LDDK, FICIL, investorus pārstāvošās nevalstiskās organizācijas, kuri palīdz nodrošināt atbilstošu dalībnieku pārstāvību, pārrunājamo jautājumu loku. Latvijas interešu pārstāvēšanā jānodrošina vienota pieeja tās reklamēšanā un iespēju piedāvāšanā.

Ņemot vērā ierobežotos resursus, valsts institūcijām ir pārdomāti un plānveidīgi jāorganizē augstu amatpersonu vizītes un to darba programmas, saturiski koncentrējoties uz stratēģiski nozīmīgu ar Latvijas eksporta veicināšanu un ĀTI piesaisti saistītu jautājumu risināšanu.

Augstu valsts amatpersonu vizīšu organizēšana notiek saskaņā ar Ārējās ekonomiskās politikas koordinācijas padomē apstiprinātām vadlīnijām.

Lai nodrošinātu ārvalstu vizīšu rezultātu ieviešanas institucionalizāciju un to īstenošanas uzraudzību, informācija par vizīšu rezultātā iniciētām aktivitātēm ir jāiekļauj vienotajā informācijas sistēmā.

# **5. Politikas plānošanas dokumenta ietekme uz valsts un pašvaldību budžetiem**

2.tabula

|  |  |
| --- | --- |
|   | **Turpmākie trīs gadi (tūkst. latu)** |
| **2013.** | **2014.[[35]](#footnote-35)** | **2015.** |
| Kopējās izmaiņas budžeta ieņēmumos t.sk.: | 0 | 0 | 0 |
| Izmaiņas valsts budžeta ieņēmumos | 0 | 0 | 0 |
| Izmaiņas pašvaldību budžeta ieņēmumos | 0 | 0 | 0 |
| Kopējās izmaiņas budžeta izdevumos t.sk.: | 0 | 1 022 | 1 669 |
| Izmaiņas valsts budžeta izdevumos | 0 | 1 022 | 1 669 |
| Izmaiņas pašvaldību budžeta izdevumos | 0 | 0 | 0 |
| Kopējā finansiālā ietekme: | 0 | - 1 022 | -  1 669  |
| Finansiālā ietekme uz valsts budžetu | 0 | - 1 022 | -  1 669  |
| Finansiālā ietekme uz pašvaldību budžetu | 0 | 0 | 0 |
| *Detalizēts ieņēmumu un izdevumu aprēķins**(ja nepieciešams, detalizētu ieņēmumu un izdevumu aprēķinu pievieno politikas plānošanas dokumenta pielikumā. Ietekmi uz valsts un pašvaldību budžetiem norāda atsevišķi valsts un pašvaldību budžetam)*Detalizēts nepieciešamais finansējuma iekļauts 1.pielikumā | LIAA darbībai 2013.gadā valsts budžeta bāzes izdevumi ārējās ekonomiskās politikas ieviešanai un ārvalstu tiešo investīciju piesaistei ir 1 641 tūkst.latu, bet no ES fondu līdzekļiem: 1 671 tūkst.latu. Pamatnostādņu pasākumu plānā paredzēto pasākumu izpilde 2013.gadā tiks nodrošināta kārtējā gada budžetā apstiprināto līdzekļu ietvaros, papildus finansējums nav nepieciešams, līdz ar to 2013.gadā ietekme uz valsts budžetu nav. LIAA 2014.gadā papildus nepieciešami 1 022 tūkst.latu, 2015.gadā – 1 669 tūkst.latu šādām izmaksu pozīcijām (skatīt. arī apakšpunktus 1.pielikuma pasākumus): 1. *Latvijas Ārējo ekonomisko pārstāvniecību tīkla darbību nodrošināšanai (1.tabulas 2.1.1.apakšpunkts)* nepieciešams papildus finansējums esošo pārstāvniecību darbības nodrošināšanai: 2015.gadā – 647 906 lati; pārstāvniecību tīkla kapacitātes celšanai: 2014. un 2015.gadā – 163 656 lati.2. *Nacionālo stendu nodrošināšanai (1.tabulas 2.1.3.6.apakšpunkts)* nepieciešams papildus finansējums: 2014. un 2015.gadā – 523 000 lati gadā.3. *Investīciju piesaistes pasākumiem, mārketinga kampaņām (1.tabulas 3.1.4., 3.2.5. un 3.2.9.apakšpunkts)* nepieciešams papildus finansējums: 2014. un 2015.gadā – 300 000 lati.4. Investīciju projektu vadītāja ar specializāciju metālapstrādes, mašīnbūves un kokapstrādes nozarēs angļu valodā (1 speciālists) un vācu valodā (1 speciālists) runājošajās valstīs atalgojumam – 2014.gadā – 34 898 lati un 2015.gadā – 33 898 lati *(2.tabulas 2.punkts).*Pamatnostādņu rīcības virzienu īstenošanai nepieciešamais papildus finansējums 2015.-2019.gadam tiks skatīts budžeta plānošanas ietvaros. |

# **6. Pārskatu sniegšanas un novērtēšanas kārtība**

Par pamatnostādņu īstenošanas koordināciju atbildīga ir Ekonomikas ministrija.

Par savā kompetencē esošo pasākumu īstenošanu atbildīgās institūcijas – Ārlietu ministrija, Finanšu ministrija, Iekšlietu ministrija, Izglītības un zinātnes ministrija, Kultūras ministrija, Labklājības ministrija, Satiksmes ministrija, Tieslietu ministrija, Valsts kanceleja, Vides aizsardzības un reģionālās attīstības ministrija, Zemkopības ministrija iesniedz Ekonomikas ministrijā informāciju par tās kompetencē esošo pamatnostādnēs noteikto uzdevumu un pasākumu izpildes gaitu un rezultātiem. Ekonomikas ministrija starpposma novērtējumu veic 2016.gadā.

Pēc pamatnostādņu darbības perioda beigām Ekonomikas ministrija veic *ex-post* novērtējumu.

# **7. Sasaiste ar citos politikas plānošanas dokumentos noteiktajām prioritātēm**

Pamatnostādnēm ir sasaite ar vairākiem politikas plānošanas dokumentiem un tajos izvirzītajām prioritātēm, kas ietver ar eksporta veicināšanu un ĀTI saistītos jautājumus (skat.3.tabulu).

3.tabula

|  |  |  |
| --- | --- | --- |
| **Nr.****p.k.** | **Dokumenta nosaukums** | **Sasaiste ar eksporta veicināšanas un ĀTI piesaistes politiku** |
| 1. | Latvijas ilgtspējīgas attīstības stratēģija līdz 2030.gadam ([Saeimas paziņojums 10.06.2010](http://polsis.mk.gov.lv/LoadAtt/file16856.doc).) | Inovatīva un efektīva ekonomika, dabas resursu gudra izmantošana, iekļaušanās starptautiskajā apritē un ieguldījumi cilvēkkapitālā ir tās prioritātes, kuras ir saistāmas ar eksporta veicināšanas un ĀTI piesaistes politiku.  |
| 2. | Latvijas Nacionālais attīstības plāns 2014.-2020.gadam([Saeimas paziņojums 20.12.2012.](http://polsis.mk.gov.lv/LoadAtt/file16856.doc)) | Nacionālais attīstības plāns, nosaka vidēja termiņa attīstības virzienu un prioritātes, kā arī iezīmē veicamos valsts atbalsta un investīciju pasākumus |
| 3. | Latvijas nacionālā reformu programma „ES 2020” stratēģijas īstenošanai (MK 2011.gada 26.aprīļa sēdes protokols Nr.27; 34.§) | Ietver vidēja termiņa makroekonomisko scenāriju, nosakot galvenos politikas veidošanas pasākumus sabalansētas tautsaimniecības attīstības veidošanai, tai skaitā, eksporta veicināšanas un ārvalstu tiešo investīciju piesaistes jomā. |
| 4. | Latvijas Stratēģiskās attīstības plāns 2010.–2013.gadam (Apstiprināts ar MK 09.04.2010. rīkojumu Nr.203) | Noteikti 3 galvenie vidēja termiņa rīcības virzieni – ekonomiskās izaugsmes veicināšana, sociālā drošība un publiskās pārvaldes reforma, kuru mērķis ir kāpināt valsts konkurētspēju. |
| 5. | Komercdarbības konkurētspējas un inovācijas veicināšanas programma 2007. – 2013.gadam (MK 28.06.2007. rīkojums Nr.406) | Nosaka uzdevumus komercdarbības konkurētspējas veicināšanai, inovācijas attīstībai, rūpniecības attīstībai. |
| 6. | Informatīvais ziņojums par ekonomikas atveseļošanas politikas virzieniem vidēja termiņa periodā (2009.gada 10.novembra MK sēdes protokols Nr.79; 52.§) | Definē valsts atbalsta prioritāros segmentus un nosaka mērķtiecīga un selektīva valsts atbalsta galvenos virzienus. |
| 7. | Latvijas Ārējo ekonomisko pārstāvniecību attīstības koncepcija (MK 23.04.2002. rīkojums Nr.91)  | Latvijas ekonomisko interešu pārstāvēšana ārvalstīs. Latvijas ārējo ekonomisko pārstāvniecību un tās atbalstošās institūcijas darbības principu nodrošināšana, pārstāvniecību tīkla paplašināšana.  |
| 8. | [Uzņēmējdarbības vides uzlabošanas pasākumu plāns 2013.-2014.gadam (MK 24.04.2013. rīkojums Nr.165)](http://polsis.mk.gov.lv/view.do?id=3574) | Lai pozicionētu Latviju kā uzņēmējdarbībai un investīcijām labvēlīgu tautsaimniecību, izvirzīti uz tautsaimniecības attīstību ilgtermiņā vērsti pasākumi, kuriem ir ietekme uz Latvijas *Doing Business* pētījuma rādītājiem. |
| 9. | [Transporta attīstības pamatnostādnes 2007.-2013.gadam](http://polsis.mk.gov.lv/view.do?id=2003) ([MK 12.07.2006. rīkojums Nr.](http://polsis.mk.gov.lv/view.do?id=2003)518)  | Nosaka politikas pamatprincipus, attīstības mērķus un prioritātes transporta nozarē. |
| 10. | Zinātnes un tehnoloģijas attīstības pamatnostādnes 2009.-2013.gadam (MK 16.09.2009. rīkojums Nr.631) | Nosaka valdības politikas mērķus un prioritātes zinātnes un tehnoloģijas attīstībā, kā arī inovācijas attīstība. |
| 11. | Izglītības attīstības pamatnostādnes 2007. – 2013.gadam (MK 27.09.2006. rīkojums Nr.742) | Nosaka izglītības politikas pamatprincipus, attīstības mērķus un prioritātes izglītības nozarē |
| 12. | Nacionālās industriālās politikas pamatnostādņu 2014.-2020.gadam projekts (izsludināts Valsts sekretāru sanāksmes 14.02.2013. sēdē protokols Nr.6 3.§). | Nosaka nepieciešamās ekonomikas strukturālās izmaiņas par labu preču un pakalpojumu ar augstāku ienesīgumu ražošanai, t.sk. rūpniecības lomas palielināšanai, rūpniecības un pakalpojumu modernizācijai un dažādākam eksporta grozam. |
| 13. | Reģionālās politikas pamatnostādņu 2013.-2019.gadam projekts (izsludināts Valsts sekretāru sanāksmes 13.12.2012. sēdē, protokols Nr.50 14.§) | Nosaka politikas principus, mērķus un uzdevumus ekonomikas attīstībai vietējā un reģionālajā līmenī. |
| 14. | [Transporta attīstības pamatnostādņu 2013.-2020.gadam](http://polsis.mk.gov.lv/view.do?id=2003) projekts (izsludināts Valsts sekretāru sanāksmes 18.04.2013. sēdē, protokols Nr.15 13.§) | Nosaka politikas pamatprincipus, attīstības mērķus un prioritātes transporta nozarē. |

Ekonomikas ministrs D.Pavļuts

Vīza:

Valsts sekretāra J.Pūce

14.05.2013. 9:20

15 462
A.Krūze
67013127, Arta.Kruze@em.gov.lv

1. „European Attractiveness survey”, Ernst & Young's 2011; „U.S. FDI Competiteveness Report 2011”, Investment Consulting Associates; „Kādi ārvalstu investori nāk, bet kādi gaidīti Latvijā?”, Swedbank Uzņēmējdarbības kompetences centra pētījums sadarbībā ar GfK CR Baltic, LIAA un FICIL, 2012; Ekonomikas ministrijas un LIAA veiktajām investoru aptaujas 2011. un 2012.gadā u.c. [↑](#footnote-ref-1)
2. Uz ārējo pieprasījumu orientētās nozares – lauksaimniecība, ieguves rūpniecība, apstrādes rūpniecība, transports un glabāšana, informācijas un komunikācijas pakalpojumi (NACE 2.red. A, B, C, H un J). [↑](#footnote-ref-2)
3. Vidēji augstas un augstas tehnoloģiju nozares – farmācijas produktu, datoru, elektronisko, optisko iekārtu, lidaparātu un to iekārtu un medicīnas instrumentu ražošana (NACE 2.red. 21, 26, 30.3, 32.5) un ķīmisko vielu, ieroču, elektrisko iekārtu, mehānismu un darba mašīnu, automobīļu, kuģu, dzelzceļa u.c. transporta (bez lidaparātiem) ražošana un iekārtu un ierīču remonts un uzstādīšana (NACE 2.red. 20, 25.4, 27, 28, 29, 30 (bez 30.3), 33) [↑](#footnote-ref-3)
4. <http://www.mk.gov.lv/file/files/ESfondi/2012/latvijas_konkuretspejas_novertejums_final.pdf> [↑](#footnote-ref-4)
5. Ekonomikas ministrijas prognozes. [↑](#footnote-ref-5)
6. Avots: CSP [↑](#footnote-ref-6)
7. Uz ārējo pieprasījumu orientētās nozares – lauksaimniecība, ieguves rūpniecība, apstrādes rūpniecība, transports un glabāšana, informācijas un komunikācijas pakalpojumi (NACE 2.red. A, B, C, H un J). [↑](#footnote-ref-7)
8. Attīstītās valstis – ASV, Dānija, Francija, Itālija, Lielbritānija, Nīderlande, Somija, Vācija un Zviedrija. Attīstības valstis – Igaunija, Krievija, Lietuva un Polija. [↑](#footnote-ref-8)
9. Valsts preču eksporta novērtējums pēc R.Hausmana un B.Klingera metodoloģijas (Hausmann and Klinger) [↑](#footnote-ref-9)
10. Valsts eksporta vērtība pēc tās eksportēto preču ietvertā ienākumu līmeņa (eksporta komplicētības indekss) [↑](#footnote-ref-10)
11. K.Beņkovskis, M.Bitāns, O.Krasnopjorovs „Preču telpas analīze un strukturālās transformācijas iespējas Latvijā” , 2011 [↑](#footnote-ref-11)
12. K.Vītolas un G.Dāvidsona pētījums „Eksporta strukturālā transformācija preču telpas modelī”, Latvijas Banka, 2008. [↑](#footnote-ref-12)
13. Avots: CSP [↑](#footnote-ref-13)
14. <http://ec.europa.eu/enterprise/policies/innovation/files/ius-2013_en.pdf> [↑](#footnote-ref-14)
15. Investīcijas sadalījumā pa nozarēm aplūkotas pēc nefinanšu investīciju statistikas, kas neietver visas investīcijas pamatlīdzekļos. [↑](#footnote-ref-15)
16. Patēriņam neizmantotie rīcībā esošie ienākumi [↑](#footnote-ref-16)
17. Bez ĀTI starp Baltijas valstīm [↑](#footnote-ref-17)
18. *FDI rate of return in t = (Income paid in t) / (Stocks at the end of the period t-1).* [↑](#footnote-ref-18)
19. *Global Competitiveness Index*. Plašāka informācija: <http://www.weforum.org/issues/global-competitiveness> [↑](#footnote-ref-19)
20. *Doing Business*. Plašāka informācija: <http://doingbusiness.org/> [↑](#footnote-ref-20)
21. *Index of Economic Freedom*. Plašāka informācija: <http://www.heritage.org/index/country/latvia> [↑](#footnote-ref-21)
22. Dati uz 21.03.2013. [↑](#footnote-ref-22)
23. „Investīciju piesaistes sistēmas neatkarīgs novērtējums”, Ernst& Young 2012.

Pieejams: <http://www.em.gov.lv/images/modules/items/23032012.pdf>; Ekonomikas ministrijas un LIAA veiktās investoru aptaujas 2011. un 2012.gadā [↑](#footnote-ref-23)
24. „Kādi ārvalstu investori nāk, bet kādi gaidīti Latvijā?”, Swedbank Uzņēmējdarbības kompetences centra pētījums sadarbībā ar GfK CR Baltic, LIAA un FICIL, 2012 [↑](#footnote-ref-24)
25. <http://www.mk.gov.lv/file/files/ESfondi/2012/latvijas_konkuretspejas_novertejums_final.pdf> [↑](#footnote-ref-25)
26. „Informatīvais ziņojums par darba tirgus vidēja un ilgtermiņa prognozēm”, Ekonomikas ministrija 2012.gada jūnijs. [↑](#footnote-ref-26)
27. Ārpakalpojumi – citas firmas pakalpojumu izmantošana, tādejādi izmantojot dažādas iespējas – piesaistīt profesionāļus un ekspertus konkrētā jomā; īstenot pasākumus, kuriem nepietiek pašu kapacitātes vai nav atbilstošas kvalifikācijas u.c. [↑](#footnote-ref-27)
28. Pēc NACE 2.red. [↑](#footnote-ref-28)
29. „Investīciju piesaistes sistēmas neatkarīgs novērtējums”, Ernst& Young 2012.

Pieejams: http://www.em.gov.lv/images/modules/items/23032012.pdf [↑](#footnote-ref-29)
30. *„Investment Promotion Handbook for Diplomas”,* UNCTAD, 2011 [↑](#footnote-ref-30)
31. [1] Reģionu attīstība Latvijā 2010 [↑](#footnote-ref-31)
32. Atbilstoši VARAM sagatavotajiem „Metodiskajiem ieteikumiem attīstības programmu izstrādei reģionālā un vietējā līmenī”, pieejami:

 http://www.raplm.gov.lv/uploads/filedir/Regionala%20attistiba/New%20Folder/Metodika\_AP\_izstradei.doc. [↑](#footnote-ref-32)
33. Vale Columbia Center on Sustainable International Investment (VCC) and the World Association of Investment Promotion Agencies (WAIPA) pētījums „Investment Promotion Agencies and Sustainable FDI: Moving toward the fourth generation of investment promotion”, 2010; World Investment Report 2012. [↑](#footnote-ref-33)
34. Līdzīgi kā to piedāvā, piemēram, Čehija <http://www.czechinvest.org/en>, Polija <http://www.paiz.gov.pl/why_poland>, Zviedrija <http://www.business-sweden.se/en/Invest/>, Igaunija <http://www.investinestonia.com/en/Investment-guide/> [↑](#footnote-ref-34)
35. Finansējums plānojams no ES struktūrfondiem – 987 tūkst.latu apjomā, savukārt no valsts budžeta – 35 tūkst.lati. [↑](#footnote-ref-35)